sagorsarker/bangla-wikipedia huggingface dataset:
আশিস গর্গ

আশিস গর্গ একজন ভারতীয় শিক্ষা ভবিষ্যৎবিদ এবং রিকো ইণ্ডিয়ার অ-নির্বাহী পরিচালক।
একজন শিক্ষা ভবিষ্যৎবিদ হিসেবে তিনি উদীয়মান বৈশ্বিক প্রবণতাগুলি অধ্যয়ন করেন এবং কে-১২ শিক্ষার প্রেক্ষাপটে তাদের সমস্যা ও সুযোগগুলি অনুসন্ধান করেন। তিনি 'ইনোভেশন রেডি ওভার কেরিয়ার রেডি' (কেরিয়ার প্রস্তুতের চেয়ে উদ্ভাবনের জন্য প্রস্তুত) আদর্শের একজন জোরালো সমর্থক। তিনি তাঁর 'ডিসকভার টুমরো প্রোগ্রেসিভ প্রিন্সিপালস ওয়ার্কশপ'-এর জন্য বেশি পরিচিত। তিনি বিশ্বাস করেন যে ভবিষ্যতে স্বপ্ন দেখার এবং সমৃদ্ধ ও পরিপূর্ণ জীবনযাপন করার ক্ষেত্রে মানুষের ক্ষমতা নির্ভর করে আমরা আজ কি সিদ্ধান্ত নিই তার ওপর। তিনি বলেন 'ভবিষ্যত এমন কিছু নয় যা আমাদের সাথে ঘটে, বরঞ্চ এটি এমন কিছু যা আমরা তৈরি করি।' এই প্রেক্ষাপটে 'সম্ভবপর' বা 'সম্ভাব্য' ভবিষ্যতের তুলনায় 'পছন্দের' ভবিষ্যতের জন্য তাঁর অনুসন্ধান তাঁর কাজকে শিক্ষায় ভবিষ্যতের প্রতি প্রতিশ্রুতির দিকে চালিত করে।
জাতিসংঘের আইসিটি টাস্ক ফোর্সের প্রাক্তন সদস্য হিসেবে শিক্ষাগত প্রযুক্তি এবং যুব উন্নয়নের সাথে তাঁর অভিজ্ঞতার ফলে তিনি শিক্ষার ভবিষ্যত নির্ধারণের জন্য একটি দৃষ্টিভঙ্গি পেয়েছেন। তিনি ভারত, মধ্যপ্রাচ্য এবং আফ্রিকা জুড়ে দেশগুলির সরকার, শিক্ষা বোর্ড এবং প্রগতিশীল স্কুল নেতাদের উপদেশ দেন এবং তাঁদের সাথে পরামর্শ করেন। তিনি জাতীয় ও আন্তর্জাতিক ফোরামে আমন্ত্রিত একজন বক্তা। ফোরামের মধ্যে রয়েছে ওয়ার্ল্ড সামিট অন দ্য ইনফরমেশন সোসাইটি (ডব্লিউএসআইএস), ওয়ার্ল্ড ইকোনমিক ফোরাম (ডব্লিউইএফ), বিশ্বব্যাংক এবং এশিয়া, আফ্রিকা ও ইউরোপে জাতিসংঘের সভা। তিনি বেশ কয়েকটি আইসিটি এবং শিক্ষা পুরস্কারের পর্যালোচক হিসেবেও কাজ করেন।
আশিস গর্গ "ইকোনমিক টাইমস এডুকেশন ইনিশিয়েটিভ" - 'শিক্ষার ভবিষ্যৎ (২০১৪-২০১৬)'-এর উপদেষ্টা বোর্ডের চেয়ারম্যান। তিনি রিকো ইণ্ডিয়া লিমিটেড, ইউনেস্কোর ওপেন নলেজ কমিউনিটি এবং নর্থ ইস্ট ডেভেলপমেন্ট ফাউণ্ডেশনের বোর্ডে আছেন। তিনি ভারত সরকারের মানবসম্পদ উন্নয়ন মন্ত্রকের কৌশলগত উপদেষ্টা হিসেবে শিক্ষায় ভারতের জাতীয় আইসিটি নীতি তৈরিতে নেতৃত্ব দিয়েছিলেন। তিনি রাজস্থান শিক্ষা উদ্যোগের উন্নয়নেও নেতৃত্ব দিয়েছিলেন, এটি রাজস্থান সরকার, বিশ্ব অর্থনৈতিক ফোরাম এবং ভারতীয় শিল্প কনফেডারেশনের সাথে অংশীদারিত্বে একটি বহু-অংশীদার শিক্ষা প্রকল্প। শিক্ষাক্ষেত্রে বহু-অংশীদার অংশীদারিত্বের একজন বিশেষজ্ঞ হিসেবে তিনি বেশ কয়েকটি প্রকাশনার লেখক।
আশিষ ইংরেজি সাহিত্যে সম্মান এবং জাতীয় বৃত্তি পুরস্কার সহ স্বর্ণপদক বিজয়ী। তিনি শিক্ষা এবং মানবসম্পদ ব্যবস্থাপনায়ও ডিগ্রি অর্জন করেছেন।
জি ওয়ায়া লা লাছি মাদুনি

জি ওয়ায়া লা লাছি মাদুনি (দেবনাগরী: जि वय ला लछि मदुनि, অর্থ: আমি এসেছি এক মাসও হয়নি) হল একজন তিব্বতি ব্যবসায়ী এবং তার নববিবাহিত কনের গল্পের উপর ভিত্তি করে রচিত একটি ঐতিহ্যবাহী নেপালি গান। নেপাল ভাষায় রচিত এই গীতিনাট্যটি ১৮ শতকের শেষের দিকে রচিত হয়।
এই গানটিকে ১৯৩৬ সালে লক্ষ্মী প্রসাদ দেবকোটা রচিত নেপালি ভাষার একটি ছোট মহাকাব্য মুনা মদন-এর উৎস হিসেবে উল্লেখ করা হয়েছে। 
"জি ওয়ায়া লা লাছি মাদুনি" গানটিকে সংলাপের মধ্য দিয়ে গীতিনাট্যের আকারে রচনা করে হয়েছে। এই গীতিনাট্যে তিনটি চরিত্র আছে, স্বামী, স্ত্রী এবং শাশুড়ি। এই গীতিনাট্যের গল্পে স্বামী কাজের জন্য কাঠমান্ডু থেকে তিব্বতের উদ্দেশ্যে রওনা হতে চলেছে।
গানটির মাধ্যমে সেই ব্যাক্তির স্ত্রী তার শাশুড়ির কাছে তাকে আটকানোর জন্য অনুরোধ করে। স্ত্রী বলে যে সে তাদের বাড়িতে বধূ হয়ে এসেছে এক মাসও হয়নি কিন্তু এর মধ্যেই তাকে স্বামীর সঙ্গে বিচ্ছেদ সহ্য করতে হচ্ছে। গানের মাধ্যমে তার স্বামী তাকে সান্ত্বনা দেয় যে সে এক বা দুই বছরের মধ্যে ফিরে আসবে।
সেই ব্যাক্তি একটি শুভ অনুষ্ঠান সম্পাদনের পর যাত্রা শুরু করে। রীতি অনুযায়ী তার ডান হাত দিয়ে ধর্মীয় উপহার গ্রহণ করে এবং বাম হাত দিয়ে তার স্ত্রীর চোখের জল মুছে দেয়।
কয়েক মাস কেটে যাওয়ার পর তার স্বামীর কাছ থেকে কোনও খবর না পাওয়ায় তার স্ত্রী অশুভ লক্ষণ দেখতে পায়। একদিন, এক প্রতারক বন্ধু খবর নিয়ে আসে যে তার স্বামী তিব্বতে মারা গেছে। মন খারাপ করে, সে সহমরনের ইচ্ছা প্রকাশ করে এবং তার শাশুড়ির বিরোধিতা সত্ত্বেও সতীদাহ পালন করে।
তিন বছর পর, ছেলেটি তিব্বত থেকে বাড়ি ফিরে আসে। তার মা জানালা দিয়ে তাকে বলে যে সে ঘরের ভেতরে আসতে পারবে না কারণ তারা ইতিমধ্যেই তার মৃত্যুর অনুষ্ঠান সম্পন্ন করেছে। তার মা তাকে সংবাদ দেয় যে তার স্ত্রী তার মৃত্যুর খবর শুনে সতীদাহপ্রথা পালন করেছে। ছেলেটি হতবাক হয়ে ঘর ছেড়ে চলে যায় এবং একজন তপস্বী হয়ে যায়।
নেপাল ভাষায় জি ওয়ায়া লাছি মাদুনি গানের শিরোনামের অর্থ "আমি এসেছি এক মাসও হয়নি"। এটি নেওয়ার সমাজে একটি জনপ্রিয় মরশুমি গান এবং ধান রোপণের মরশুমে এই গান গাওয়া হয়।
গানটির বিষয়বস্তু কাঠমান্ডুর বণিক ও কারিগরদের জীবন ও সময়ের উপর ভিত্তি করে তৈরি, যারা অতীতে দীর্ঘ সময় ধরে ব্যবসার জন্য তিব্বতে গিয়ে বাস করতেন। তারা লাসা এবং অন্যান্য শহরে তাদের ব্যবসা পরিচালনা করতেন। এছাড়াও নেপাল, ভারত এবং তিব্বতের মধ্যে তাদের বাণিজ্য পরিচালিত হত। শতাব্দীর পর শতাব্দী ধরে এই ঐতিহ্যবাহী গান স্থানীয় জনগনের মধ্যে প্রচলিত।
হিমালয় পর্বতমালা পেরিয়ে ভ্রমণের সময় অথবা তিব্বতের মালভূমির কঠোর জলবায়ুর কারণে প্রায়শই যাত্রীরা মৃত্যুবরণ করতেন। সেই কারনে যাত্রীদের স্ত্রী এবং পরিবারগুলি অত্যন্ত উদ্বিগ্ন হয়ে পড়তেন। তাদের কষ্টের বর্ণনা দিয়ে গেই গানগুলি প্রায়শই গাওয়া হত।
লোলার্ক ষষ্ঠী

লোলার্ক ষষ্ঠী হল ভারতের বারাণসীর তুলসীঘাটের কাছে পালিত একটি উৎসব। যা বর্ষাকালে ভাদ্রপদ মাসের শুক্লপক্ষের ষষ্ঠী তিথিতে (সাধারণত সেপ্টেম্বর মাসে) অনুষ্ঠিত হয়।
সুর্যদেবকে উৎসর্গীকৃত লোলার্ক উৎসব উপলক্ষে বারাণসীতে হাজার হাজার নারী ভক্ত প্রাচীন সোপানকূপ "লোলার্ক কুণ্ডে" (একটি পবিত্র জলাশয়) পবিত্র স্নান গ্রহণ করে। বারাণসী ও পার্শ্ববর্তী গ্রামের দম্পতিরা লোলার্ক আদিত্য দেবতার কাছে পুজো ও ধর্মীয় অনুষ্ঠান সম্পন্ন করে সন্তানপ্রাপ্তির আশীর্বাদ কামনা করেন। ভক্তরা পবিত্র স্নান শেষে নিজেদের পরিধেয় বস্ত্র ও একটি ফল বা সবজি (যা পরবর্তী সময়ে বর্জনের সংকল্প নেওয়া হয়) কুণ্ডে উৎসর্গ করেন। অনেকেই বিশেষত পুত্রসন্তান বা উত্তরাধিকারীর আশায় এই স্নান করে থাকেন। সূর্যোদয়ের সময় হাজার হাজার ভক্ত যখন লোলার্ক কুণ্ডে স্নান করতে আসেন, তখন কুণ্ডের আশেপাশে একটি অস্থায়ী বাহারি বাজার গড়ে ওঠে। পরিবারগুলো খোলা আগুনে পুরি রান্না করে, যা উৎসবের এক বিশেষ অংশ। কুণ্ডটিতে তিন দিক থেকে সিঁড়ি নেমে গেছে, আর চতুর্থ দিকটি সূর্যোদয়ের দিকে নির্দেশিত একটি দীর্ঘ, খিলানাকৃতির কূপের মতো। কিছু ভক্ত স্বর্ণালংকার কুণ্ডে উৎসর্গ করেন, যা পরে মহন্ত ও ব্রাহ্মণদের মধ্যে বিতরণ করা হয় এবং উৎসবের ব্যয়ভার ও কুণ্ড পরিষ্কারের জন্য ব্যবহৃত হয়।
কেরা তামারা

কেরা তামারা ( ; - ) যিনি তামারা হাতুন নামেও পরিচিত, তিনি ছিলেন একজন বুলগেরিয়ান রাজকন্যা। কেরা বুলগেরিয়ান সম্রাট ইভান আলেকজান্ডার এবং তার দ্বিতীয় স্ত্রী সারা-থিওডোরার কন্যা। কেরা তামারা অটোমান সুলতান প্রথম মুরাদের বৈধ স্ত্রী।
কেরা তামারা ইভান শিশমান এবং ইভান স্রাতসিমিরের বোন ছিলেন। তিনি সম্ভবত ১৩৪০ সালের দিকে জন্মগ্রহণ করেছিলেন। জন্মসূত্রে তিনি শ্রাতসিমির রাজবংশের অংশ ছিলেন।
কেরা তামারার প্রথম স্বামী ছিলেন দেশপতি কনস্টান্টিন। একটি তত্ত্ব অনুসারে, কেরা তামারার প্রথম স্বামী ছিলেন ভেলবাজদের দেশপতি কনস্টান্টিন দ্রাগাশ, যার কন্যা হেলেনা দ্রাগাশ বাইজেন্টাইন সম্রাট ম্যানুয়েল দ্বিতীয়কে বিয়ে করেছিলেন এবং শেষ বাইজেন্টাইন সম্রাট কনস্টান্টিন একাদশের মা হয়েছিলেন। তবে, ঐতিহাসিকরা এই তত্ত্বটি খারিজ করেছেন, কারণ ১৩৭১ সালের মধ্যেই কেরা তামারা বিধবা হয়েছিলেন, আর কনস্টান্টিন দ্রাগাশ ১৩৯৫ সালে মারা যান। তাই, ইভান আলেকজান্ডারের টেট্রায়েভানগেলিয়ায় যে দেশপতি কনস্টান্টিনকে বুলগেরিয়ার রাজকুমারীর পাশে চিত্রিত করা হয়েছে, তিনি অন্য কেউ ছিলেন।
১৩৭১ সালের প্রথম দিকে যখন ইভান আলেকজান্ডার মারা যান এবং ইভান শিশমান সিংহাসনের উত্তরাধিকারী হন, তখন বুলগেরিয়ার নতুন সম্রাটের সাথে তার সম্পর্ক ঠিক করার জন্য অটোমান সুলতান প্রথম মুরাদের রাষ্ট্রদূতরা রাজধানী তারনোভোতে আসেন। সুলতান স্পষ্টতই কেরা তামারার সৌন্দর্যে মুগ্ধ হন। তিনি জানতেন যে কেরা বিধবা। তিনি দুই অঞ্চলের মধ্যে শান্তির সিলমোহর হিসেবে সুলতান কেরাকে স্ত্রী হিসাবে দাবি করেছিলেন। ইভান শিশমান কৌশলে এই দাবি প্রত্যাহার করতে সক্ষম হন এবং সাত বছর ধরে তার সিদ্ধান্ত স্থগিত রাখেন। এই ঘটনা সম্পর্কে ১৫শ শতাব্দীর একটি বেনামী বুলগেরীয় পাণ্ডুলিপিতে উল্লেখ করা হয়েছে।
যাইহোক, ১৩৭৮ সালে যখন তুর্কিদের প্রতিহত করার প্রচেষ্টা ব্যর্থ হয়, তখন ইভান শিশমান অনিচ্ছা সত্ত্বেও কেরা তামারাকে অটোমান রাজধানী বুরসায় সুলতানের হারেমে পাঠান। কেরা তামারা বুরসায় তার খ্রিস্টীয় ধর্মরিতী পালন করতে সক্ষম হয়েছিলেন। "বোরিল সিনাডনিক"-এ তার ভাগ্যকে আত্মত্যাগ হিসেবে প্রশংসিত করা হয়েছিল।
কেরা তামারার কবর বুরসায় অবস্থিত। তার স্বামী প্রথম মুরাদের কবরের পাশে অটোমান রাজবংশের পারিবারিক সমাধিতে তার কবরের অবস্থান। দর্শনার্থীরা এটিকে "বুলগেরিয়ান সম্রাজ্ঞী মারিয়ার" সমাধি স্থান হিসেবে চেনেন। কেরা তামারার দলিল অনুসারে, তার সমাধিটি অনাবৃত রাখা ছিল এবং তার সমাধিতে যব বপন করা হয়েছিল।
মধুশ্রাবণী

মধুশ্রাবণী (মৈথিলি: मधुश्रावणी) হল একটি হিন্দু উৎসব, যা মিথিলা অঞ্চলে নববিবাহিত মৈথিল ব্রাহ্মণ নারীরা পালন করেন। এই উৎসব স্বামীদের দীর্ঘায়ু ও সুখী দাম্পত্য জীবনের কামনায় করার জন্য বিশেষভাবে প্রসিদ্ধ। বিশ্বাস করা হয় যে দেবী পার্বতী প্রথম এই ব্রত পালন করেন এবং এর ফলে প্রতিটি জন্মে শিবকে স্বামী হিসেবে লাভ করেন। পুরাণ অনুসারে, এই উৎসবটি তপস্যার একপ্রকার প্রতিরূপ। ১৫ দিনব্যাপী উৎসবটি শ্রাবণ মাসের কৃষ্ণপক্ষের পঞ্চমী থেকে শুরু হয়ে শুক্লপক্ষের তৃতীয়া পর্যন্ত উদযাপিত হয়।
মধুশ্রাবণী উৎসবের আগের দিনই শ্বশুরবাড়ি থেকে পূজার সমস্ত সামগ্রী প্রদান করা হয়। নববধূরা শ্বশুরবাড়ি থেকে পাওয়া পোশাক ও গহনা পরিধান করেন। পূজার সময় তারা বিষহরি মাতা, নাগ-নাগিন, কেঁচো, হাতি ও মা গৌরীর পূজা করেন। তাঁরা বিভিন্ন ফল, ফুল ও মিষ্টি নিবেদন করেন এবং শিব-বিবাহের কাহিনি শোনেন। বিবাহ-কথাটি মৈনা পঞ্চমী, মঙ্গলা গৌরী, পৃথিবী জন্ম, মহাদেব কথা, গৌরী তপস্যা, শিব বিবাহ, গঙ্গা কথা, বেহুলা কথা ও বাল বসন্ত কথা—এই ১৪টি অধ্যায়ে বিভক্ত। উৎসবে গ্রামীণ নারীরা মৈথিলি লোকগান পরিবেশন করেন, ফলে আশপাশের পরিবেশ সুরের মাধুর্যে মুখরিত হয়ে ওঠে। পরিবারের সদস্যরা গৃহে প্রস্তুত সুস্বাদু মিষ্টি খাবার পরিবেশন করেন। সপ্তম, অষ্টম ও নবম দিনে প্রসাদ হিসেবে খির বিতরণ করা হয়। প্রতিদিন সন্ধ্যায় নারীরা শিবের উদ্দেশ্যে আরতি, সুহাগ গান ও কোহবর (বিবাহ অনুষ্ঠানের সময় তৈরি করা সবচেয়ে শুভ ধর্মীয় চিত্রকর্ম) পরিবেশন করেন। দিনে একবার অরবা (সিদ্ধ না করা) খাবার গ্রহণ করেন এবং সকাল-বিকেল নাগ দেবতার উদ্দেশ্যে দুধ ও লাবা (ভাজা ধান) নিবেদন করেন। উৎসবের শেষ দিনে নববধূদের কঠিন পরীক্ষা দিতে হয়, যেখানে তাঁদের হাত ও পায়ে পানপাতা রেখে তার উপর তেমি (তুলো) পোড়ানো হয়, যা একপ্রকার শুদ্ধিকরণের প্রতীক।
উত্তরপ্রদেশ বিধানসভা নির্বাচন, ১৯৫২

১৯৫২ সালের ২৬ মার্চ উত্তরপ্রদেশ বিধানসভার নির্বাচন অনুষ্ঠিত হয়। বিধানসভার ৩৪৭টি নির্বাচনী এলাকার জন্য ২,৬০৪ জন প্রার্থী প্রতিদ্বন্দ্বিতা করেছিলেন। ভারতীয় জাতীয় কংগ্রেস সংখ্যাগরিষ্ঠ আসন জিতেছিল এবং এর নেতা গোবিন্দ বল্লভ পন্ত পুনরায় মুখ্যমন্ত্রী নির্বাচিত হয়েছিলেন।
"সংসদীয় ও বিধানসভা নির্বাচনী এলাকার সীমানা নির্ধারণ আদেশ, ১৯৫১" গৃহীত হওয়ার পর, এই নির্বাচনে ব্যবহৃত নির্বাচনী এলাকাগুলির উপর ভিত্তি করে নির্বাচনী এলাকা নির্ধারণ করা হয়েছিল। ৮৩টি দুই সদস্যের নির্বাচনী এলাকা এবং ২৬৪টি এক সদস্যের নির্বাচনী এলাকা ছিল।
কোজাগরা

কোজাগরা (মৈথিলি: कोजगरा) ভারতীয় উপমহাদেশের মিথিলা অঞ্চলের একটি বিশেষ উৎসব। এটি মৈথিল ব্রাহ্মণ এবং কায়স্থ সম্প্রদায়ের নববিবাহিত দম্পতির জন্য একটি সংস্কার অনুষ্ঠানের অংশ। এটি হিন্দু মাস আশ্বিনের শারদ পূর্ণিমার দিন উদযাপিত হয়।
কোজাগরা হল একটি সংস্কার-সংক্রান্ত আচার, যা মৈথিল বিবাহের ঐতিহ্যের সাথে সম্পর্কিত এবং প্রধানত মৈথিল ব্রাহ্মণ ও মৈথিল কায়স্থ সম্প্রদায়ের মধ্যে পালিত হয়। এটি মিথিলা অঞ্চলের একটি লোকপার্বণ। এই উৎসবে নববিবাহিত কনেদের বাড়ি থেকে নববিবাহিত বরদের বাড়িতে ফল, মিষ্টি, মিথিলা মাখানা, বাতাসা, পান ইত্যাদির ভাঁড় (উপহার সামগ্রী) পাঠানো হয়। উৎসবের সমস্ত আচার-অনুষ্ঠান রাতের বেলায় সম্পন্ন করা হয় এবং শেষে সমাজের মানুষদের মধ্যে মাখানা, বাতাসা ও পান বিতরণের প্রচলন রয়েছে। কোজাগরা উৎসব মিথিলা অঞ্চলে সামাজিক সম্প্রীতির প্রতীক হিসেবে বিবেচিত হয়।
কোজাগরা উৎসবের প্রধান দেবী হলেন দেবী লক্ষ্মী। এই উৎসবে দেবীর অন্নপূর্ণা রূপের পূজা করা হয়। কিংবদন্তি অনুসারে, আশ্বিন মাসের কোজাগরা উৎসবের রাত থেকে দেবী অন্নপূর্ণা গৃহে অধিষ্ঠান করেন। বলা হয়, যদি কোজাগরার রাতে আন্তরিকভাবে দেবী অন্নপূর্ণার পূজা করা হয়, তবে গৃহে সুখ, সমৃদ্ধি ও শান্তি বিরাজ করে এবং কখনো অন্ন সংকট দেখা দেয় না। এই বিশ্বাসের কারণে মৈথিল জনগণের প্রতিটি ঘরে ওই রাতে দেবী অন্নপূর্ণার পূজা করে থাকে।
মহামহম

মহামহম (মহামঘম বা মামাঙ্গম নামেও পরিচিত) হলো একটি হিন্দু উৎসব, যা প্রতি ১২ বছর অন্তর ভারতের দক্ষিণাঞ্চলের তামিলনাড়ুর কুম্ভকোণম শহরে অবস্থিত মহামহম কুণ্ডে উদযাপিত হয়। প্রায় ২০ একর বিস্তৃত এই বর্গাকার কুণ্ডটি শিব মণ্ডপ দ্বারা পরিবেষ্টিত এবং তামিল হিন্দুদের বিশ্বাস অনুযায়ী এটি প্রাচীন এক তীর্থস্থান, যেখানে ভারতের নয়টি প্রধান নদী দেবীর (গঙ্গা, যমুনা, সরস্বতী, নর্মদা, গোদাবরী, কৃষ্ণা, তুঙ্গভদ্রা, কাবেরী ও সরযূ) পবিত্র সংযোগ ঘটে। কিংবদন্তি অনুসারে "পেরিয়া পুরাণে" উল্লেখ রয়েছে যে মহামহম উৎসবের দিনে শিব ও এই নদী দেবীগণ তাঁদের জলের পুনর্জীবনের জন্য এখানে একত্রিত হন। হিন্দুরা এই দিনে মহামহম তীর্থে গমন ও পবিত্র স্নানকে অত্যন্ত শুভ ও পুণ্যজনক বলে মনে করেন। এই উৎসবে রথযাত্রা, পথমেলা এবং মন্দির মণ্ডপে শাস্ত্রীয় নৃত্য পরিবেশিত হয়। প্রতি ১২ বছর অন্তর তামিলনাড়ুতে উদযাপিত মহামহম উৎসব হিন্দু পঞ্জিকার মাঘ মাসে পালিত হয় এবং এটি কুম্ভ মেলার প্রতীকী সমতুল্য বলে বিবেচিত হয়।
মহামহম উৎসব, যা মহা মাঘম উৎসব নামেও পরিচিত। দক্ষিণ ভারতীয় হিন্দুদের পবিত্র স্নান প্রথা ১৯শ শতকে ব্রিটিশ ঔপনিবেশিক লেখকদের দ্বারা নথিভুক্ত হয়েছিল। সর্বশেষ ২০১৬ সালে ২২ ফেব্রুয়ারি মহামহম উৎসব উদযাপিত হয়, যেখানে বিভিন্ন স্থান থেকে আসা দশ লাখেরও বেশি মানুষ মহামহম কুণ্ডে পবিত্র স্নান করেছিলেন।
এই উৎসবের পবিত্র কুণ্ডে স্নানের ঐতিহ্য ১০ দিন ধরে (ব্রহ্মোৎসব) পালিত হয়। এছাড়াও ১২ বছর অন্তর অনুষ্ঠিত বৃহৎ মহামহম উৎসবের মধ্যবর্তী বছরগুলিতে প্রতি বছর মাঘ মাসে (প্রায় ফেব্রুয়ারি) অপেক্ষাকৃত কম ভিড়ের সাথে এই উৎসব উদযাপিত হয়। মধ্যবর্তী বছরগুলিতে এই উৎসবকে "মাসি-মহম" উৎসব বলা হয়।
স্থাপত্য এবং শিলালিপি থেকে এই অনুষ্ঠানের প্রাচীনত্ব অনুমান করা হয়। চেঙ্গালপাট্টু জেলার নাগলপুরম গ্রামের গোপুরমে অবস্থিত একটি শিলালিপিতে কৃষ্ণদেবরায়ের (১৫০৯-১৫২৯) ভ্রমণের কথা লিপিবদ্ধ আছে। কুঠালামের শিব মন্দিরে প্রাপ্ত শিলালিপিতেও কৃষ্ণদেবরায় এই অনুষ্ঠানে গিয়েছিলেন বলে লিপিবদ্ধ আছে। গঙ্গাতীর্থ মণ্ডপের ছাদে তুলাপুরুষশারদভের ভাস্কর্যের প্রতিচ্ছবি রয়েছে। বিশ্বাস করা হয় যে ষোড়শ শতাব্দীর নায়ক যুগের প্রধানমন্ত্রী গোবিন্দ দীক্ষিতর এই অনুষ্ঠানে উপস্থিত ছিলেন এবং ষোলটি মণ্ডপ নির্মাণে স্বর্ণ দান করেছিলেন।
দক্ষিণ ভারতীয় হিন্দুদের কাছে এই পুকুরটি বিশেষভাবে গুরুত্বপূর্ণ। এই উৎসবটি উত্তর প্রদেশের প্রয়াগে কুম্ভমেলা তীর্থযাত্রার প্রতীকী সমতুল্য।
মহেশ নবমী

মহেশ নবমী (দেবনাগরী : महेश नवमी) হল মহেশ্বরী সম্প্রদায়ের সবচেয়ে বড় উৎসব। হিন্দু পঞ্জিকা অনুসারে প্রতি বছর জ্যৈষ্ঠ মাসের শুক্লপক্ষের নবমী "মহেশ নবমী" উদযাপনের মাধ্যমে পালিত হয়। এই উৎসবটি মূলত ভগবান মহেশ (দেবাদিদেব মহাদেব) এবং দেবী পার্বতীর পূজার জন্য নিবেদিত।
ঐতিহ্যবাহী বিশ্বাস অনুসারে যুধিষ্ঠির সংবৎ ৯-য়ের জ্যৈষ্ঠ শুক্লা নবমীতে মহেশ্বরী বংশের উৎপত্তি হয়েছিল। সেই থেকে মহেশ্বরী সম্প্রদায় প্রতি বছর জ্যৈষ্ঠ শুক্লা নবমীতে, তাদের সম্প্রদায়ের উৎপত্তির দিন, "মহেশ নবমী" নামে এই উৎসব উদযাপন করে আসছে। এই দিনে ধর্মীয় ও সাংস্কৃতিক অনুষ্ঠান অনুষ্ঠিত হয়। এই উৎসবটি ভগবান মহেশ এবং দেবী পার্বতীর প্রতি সম্পূর্ণ ভক্তি এবং বিশ্বাস প্রকাশ করে। এই সম্প্রদায়ের সকলের মধ্যে এটি সবচেয়ে গুরুত্বপূর্ণ দিন যেখানে সকলের মধ্যে ঐক্য ও মর্যাদা প্রতিষ্ঠার জন্য একাধিক সাংস্কৃতিক অনুষ্ঠান এবং সমাবেশের আয়োজন করা হয়। মূল লক্ষ্য হল সেবা, ত্যাগ এবং ধার্মিকতার বার্তা ছড়িয়ে দেওয়া।
মণ্ডী শিবরাত্রি মেলা

মণ্ডী মহা শিবরাত্রি মেলা হল একটি বার্ষিক বিখ্যাত আন্তর্জাতিক মেলা, যা ভারতের হিমাচল প্রদেশের মণ্ডী শহরে (৩১.৭২° উত্তর ৭৬.৯২° পূর্ব) হিন্দু উৎসব শিবরাত্রি থেকে শুরু হয়ে ৭ দিন ধরে অনুষ্ঠিত হয়। এটি প্রতি বছর হিন্দু পঞ্জিকা অনুসারে ফাল্গুন মাসের ক্ষীয়মাণ চাঁদের ১৩তম তিথি/১৩তম রাতে (১৪তম দিনে সূর্যোদয়ের পর উপবাস ভাঙা/'ব্রত') অনুষ্ঠিত হয়, যা গ্রেগরিয়ান পঞ্জিকা অনুসারে ফেব্রুয়ারি/মার্চের সাথে মিলে যায়। এই উৎসবের জনপ্রিয়তা ব্যাপক এবং তাই এটি একটি আন্তর্জাতিক উৎসব হিসেবে পরিচিত। ৮১টি মন্দিরের বিপুল সংখ্যক দেব-দেবীকে এখানে আমন্ত্রণ জানানো হয়, এই কারণে মণ্ডী শহরকে 'পাহাড়ের বারাণসী' উপাধি দেওয়া হয়েছে। ২০১৬ সালে এই উৎসব ৭ মার্চ (শিবরাত্রি দিবস) থেকে ১৪ মার্চ ২০১৬ পর্যন্ত সাত দিন ধরে পালিত হয়।
মণ্ডী উৎসব বা মেলা বিশেষভাবে বিখ্যাত কারণ এই বিশেষ মেলা মণ্ডী শহরকে এক বিশাল উৎসবের স্থানে রূপান্তরিত করে। মণ্ডী জেলার ২০০টিরও বেশি দেবতার বিগ্রহ মহা শিবরাত্রির দিন থেকে এখানে একত্রিত করা হয়। বিয়াস নদীর তীরে অবস্থিত মণ্ডী শহর "মন্দিরের ক্যাথেড্রাল" নামে পরিচিত এবং এটি হিমাচল প্রদেশের প্রাচীনতম শহরগুলির মধ্যে একটি, যার পরিধিতে বিভিন্ন দেবদেবীর প্রায় ৮১টি মন্দির রয়েছে। এই অনুষ্ঠান উদযাপনের সাথে মণ্ডীর রক্ষক দেবতা "মাধো রাই" (ভগবান বিষ্ণু) এবং মণ্ডীর ভূতনাথ মন্দিরের ভগবান শিবকে কেন্দ্র করে বেশ কয়েকটি কিংবদন্তি জড়িত আছে। 
মণ্ডী শহর ষোড়শ শতকে রাজা আজবর সেনের শাসনাধীন ছিল। তিনি মণ্ডী রাজ্যের প্রথম মহান শাসক হিসেবে বিবেচিত হন, কারণ তিনি শুধু বংশগত অঞ্চলগুলিকে একত্রিত করেননি, বরং নতুন অঞ্চল জয় করেও রাজ্যের বিস্তার ঘটিয়েছিলেন। তার শাসনামলে মণ্ডী শহরের কেন্দ্রস্থলে ভূতনাথ মন্দির (শিবের মন্দির) নির্মিত হয়, যা পরবর্তীতে এই উৎসবের অন্যতম প্রধান কেন্দ্র হয়ে ওঠে। সে সময় মণ্ডী একটি ধর্মতান্ত্রিক রাষ্ট্রে পরিণত হয়, যেখানে ভগবান শিব ও সংশ্লিষ্ট দেবীদের পূজাই প্রধান ছিল। তবে রাজা সুরাজ সেনের শাসনকালে (১৬৬৪-১৬৭৯) বিষ্ণু পূজাও রাজ্যের ধর্মীয় সংস্কৃতির অংশ হয়ে ওঠে। উত্তরাধিকারী না থাকায় তিনি মণ্ডীর রক্ষাকর্তা হিসেবে ভগবান বিষ্ণুর এক রূপকে উৎসর্গ করে "মাধব রাই মন্দির" নির্মাণ করেন। ১৭০৫ সালে তার স্বর্ণকার ভীমা রাধা ও কৃষ্ণের এক অপূর্ব রৌপ্যমূর্তি নির্মাণ করেন, যা "মাধো রাই" নামে প্রতিষ্ঠিত হয় এবং মণ্ডী রাজ্যের অধীশ্বর হিসেবে পূজিত হতে থাকে। এরপর থেকে রাজ্যের শাসকরা নিজেদের মাধো-রাইয়ের সেবক ও রাজ্যের রক্ষক হিসেবে গণ্য করতেন। সুরজ সেনের উত্তরসূরিরাও এই মন্দিরের দেবতার প্রতি গভীর শ্রদ্ধা রেখেছেন এবং ধর্মীয় অনুষ্ঠানে এই দেবতার স্থান সর্বোচ্চ মর্যাদায় রাখা হয়। মণ্ডীর ধর্মপ্রাণ মানুষের সংস্কৃতি ও ঐতিহ্য বিশেষভাবে প্রতিফলিত হয় জনপ্রিয় "মণ্ডী মহা শিবরাত্রি মেলা"-তে, যা প্রতি বছর অত্যন্ত জাঁকজমকের সাথে উদযাপিত হয়।
তবে শিবরাত্রির দিন শুরু হওয়া এই উৎসবকে মেলা হিসেবে উদযাপনের সূচনা মণ্ডীর শাসক ঈশ্বরী সেনের সময়কাল থেকে হয়। ১৭৯২ সালে পাঞ্জাবের সংসার চন্দের সঙ্গে যুদ্ধের পর তিনি রাজ্য হারিয়ে ১২ বছর বন্দি ছিলেন। পরে গোর্খা আক্রমণকারীরা কাংড়া ও মণ্ডী রাজ্য দখল করলে ঈশ্বরী সেন মুক্তি পান এবং গোর্খারা তাকে মণ্ডীর রাজ্য পুনরুদ্ধার করে দেয়। রাজ্যে প্রত্যাবর্তন উপলক্ষে তাকে বরণ করে নেওয়া হয় এবং এই বিশেষ দিনটি ছিল মহা শিবরাত্রির দিন। রাজা তখন রাজ্যের সকল পার্বত্য দেবতাকে আমন্ত্রণ জানিয়ে এক বিশাল উৎসবের আয়োজন করেন। সেই থেকে প্রতি বছর শিবরাত্রিতে মণ্ডী মেলা উদযাপনের প্রথা চালু হয়। সাম্প্রতিক বছরগুলিতে আধুনিকতার ছোঁয়া লেগেছে এই মেলায় যেখানে সন্ধ্যায় পাড্ডাল ময়দানে বলিউড শিল্পীরাও অংশগ্রহণ করেন।
ম্যাঙ্গালোর দশেরা

ম্যাঙ্গালোর দশেরা (তুলু: মার্নেমি, কোঙ্কনি: মান্নামি) ভারতীয় শহর ম্যাঙ্গালোরে আচার্য মঠ কর্তৃক আয়োজিত একটি উৎসব, যার সূচনা করেছিলেন বিআর কারকেরা। এটিকে নবরাত্রি উৎসব, বিজয়াদশমী নামেও অভিহিত করা হয়। এর প্রধান আকর্ষণ হলো বাঘের নৃত্য, সিংহের নৃত্য এবং ভালুকের নৃত্য। এই উপলক্ষে ১০ দিন ধরে শহরটি আলোকসজ্জায় সজ্জিত থাকে।
মানুষ তাদের ঘরবাড়ি, ব্যবসা প্রতিষ্ঠান, দোকান, হোটেল ইত্যাদি সাজিয়ে তোলে। শোভাযাত্রার জন্য ম্যাঙ্গালোরের বেশিরভাগ রাস্তা যেমন এমজি রোড, কেএস রাও রোড, কারস্ট্রিট, জিএইচএস রোড আলো এবং বৈদ্যুতিক লণ্ঠন দিয়ে সজ্জিত করা হয়। রঙিন এবং উজ্জ্বল আলো দিয়ে সজ্জিত ম্যাঙ্গালোর সিটি কর্পোরেশন ভবনের চিত্রটি একটি আকর্ষক দৃশ্য় তৈরি করে।
২০১২ সালে নবরাত্রি উৎসবের সময় শতবর্ষ উদযাপন ছিল আকর্ষণের কেন্দ্রবিন্দু। গোকর্ণনাথেশ্বর মন্দিরে পালিত দুটি বড় উৎসব হল নবরাত্রি এবং শিবরাত্রি। ম্যাঙ্গালোরে দশেরা শুরু করেছিলেন বিআর কারকেরা।
রয়েল পিলিনালাইক (তুলু: পিলি ইয়েসা, কন্নড় :হুলিভেশা) হল দশেরার সময় পরিবেশিত একটি লোকনৃত্য। দলে সাধারণত পাঁচ থেকে দশ জনের তরুণ পুরুষ থাকে। তাদের বাঘের মতো রঙ করে পোশাক পরানো হয় এবং দুই বা তিনজন ঢোলবাদক নিয়ে একটি ব্যান্ড তৈরি করা হয়। তুলুতে এই ব্যান্ডকে থাসে বলা হয়। এই দলটির সাথে দলের ব্যবস্থাপক থাকে। এই সৈন্যরা তাদের ব্যান্ডের ঢোলের তালে তাদের শহরের রাস্তায় ঘুরে বেড়ায়। তারা বাড়িঘর, ব্যবসা প্রতিষ্ঠান বা রাস্তার ধারে প্রায় দশ মিনিট ধরে নৃত্য পরিবেশন করে এবং তারপর দর্শকদের কাছ থেকে কিছু অর্থ সংগ্রহ করে। দেবী শারদার সম্মানে পিলিনালাইক পরিবেশিত হয়, যার প্রিয় প্রাণী বাঘ।
নবরাত্রির সময় স্বর্ণ কলামন্তপে পুরোহিতরা শারদা দেবীর সাথে বিভিন্ন মূর্তি স্থাপন করেন। যেখানে স্তোত্র মন্ত্রোচ্চারণ এবং বৈদিক আচার- অনুষ্ঠানের মধ্য দিয়ে পূজা করা হয়। এই নয় দিনের উৎসবে মহাগণপতি এবং নবদুর্গের সাথে শারদা দেবীর সজ্জিত মূর্তিগুলির পূজা করা হয়।
কুদ্রোলি মন্দির ট্রাস্ট নবরাত্রির ৯ দিন ধরে 'গঙ্গাবতরণ' (শিবের মুকুট থেকে গঙ্গার জল প্রবাহিত হয়) চালু রাখে। চিত্রকর্মটিতে ১৩ ফুট উঁচু শিবের ৪টি রঙিন মূর্তি রয়েছে এবং ১০০ ফুট উচ্চতায় আকাশের দিকে ছুটে আসা একটি জলপ্রবাহ রয়েছে। চার দিক থেকে জল যখন তাদের শীর্ষে পৌঁছায় তখন তারা একটি শিবলিঙ্গের আকার ধারণ করে।
বিজয়া দশমীর সন্ধ্যায় কুদ্রোলি শ্রী গোকর্ণনাথেশ্বর মন্দির থেকে শোভাযাত্রা শুরু হয় এবং পরের দিন ভোরে মন্দির প্রাঙ্গণের ভিতরে পুষ্করিণী পুকুরে প্রতিমা বিসর্জনের মাধ্যমে একই স্থানে শেষ হয়। শোভাযাত্রায় নবদুর্গা-র মূর্তি, মহাগণপতি ও শারদা-র মূর্তি বহন করা হয়। সঙ্গে থাকে ফুল, আলংকারিক ছাতা, ট্যাবলো, ব্যান্ড, চেন্ডে এবং ঐতিহ্যবাহী নৃত্য, লোকনৃত্য, যক্ষগানের চরিত্ররা, দোল্লু কুনিথা, "গোম্বে" (পুতুল), পিলিনালিকে (হুলি ভেশা) এবং অন্যান্য ঐতিহ্যবাহী শিল্পকলা সহ মিছিল। শোভাযাত্রাটি কুদ্রোলি, মান্নাগুদ্দা, লেডিহিল, লালবাগ, কেএস রাও রোড, হাম্পানকট্ট, কার স্ট্রিট এবং আলাকে সহ শহরের প্রধান সড়কগুলির মধ্য দিয়ে যায়।
মাট্টু পোঙ্গল

মাট্টু পোঙ্গল হল চার দিনব্যাপী পোঙ্গল উৎসবের তৃতীয় দিন। গ্রেগরিয়ান ক্যালেন্ডার অনুযায়ী এটি প্রতি বছর ১৬ জানুয়ারি উদযাপিত হয়। যদিও এই উৎসবের নাম তামিলনাড়ুর জন্য বিশেষভাবে পরিচিত, তবে এটি ভারতের অন্যান্য দক্ষিণী রাজ্য যেমন অন্ধ্রপ্রদেশ ও কর্ণাটকেও উদযাপিত হয়। মকর সংক্রান্তি একটি উৎসব যা সূর্যের রাশিচক্রে ধনু থেকে মকর রাশিতে প্রবেশের মাধ্যমে উত্তরায়ণের সূচনা নির্দেশ করে। তামিল পঞ্জিকা অনুযায়ী, এটি সাধারণত ১৪ জানুয়ারি পড়ে।
তামিল ভাষায় "মাট্টু" শব্দের অর্থ ষাঁড়, এবং পোঙ্গল উৎসবের এই দিনটি গবাদি পশু, বিশেষ করে কৃষকদের কৃষিকাজে সাহায্যকারী ষাঁড়দের সম্মান জানানোর জন্য উদযাপিত হয়। এটি প্রতি বছর ১৫ জানুয়ারি পালিত হয়। শ্রীলঙ্কার জাতিগত তামিল সম্প্রদায়ও এই উৎসব পালন করে।
এই দিনটি সামাজিক ঐক্যের প্রতীক, যেখানে জমিদার ও কৃষক, ধনী ও গরিব, বৃদ্ধ ও যুবক সবাই জাতি ও বর্ণের ভেদাভেদ ভুলে একসঙ্গে ভোজনে অংশ নেয়। এই উৎসবের মাধ্যমে নতুন ফসলের আনন্দ ভাগ করে নেওয়া হয়, যা শুধু মানুষই নয়, প্রাণী ও পাখিদের জন্যও উৎসর্গ করা হয়। এটি ঋতু পরিবর্তনেরও প্রতীক।
মাট্টু পোঙ্গল উৎসবের অন্যতম প্রধান আকর্ষণ হল "জাল্লিকাট্টু" বা "মানজি বিরাট্টু" নামক গ্রাম্য ক্রীড়া, যা তামিলনাড়ুর গ্রামাঞ্চলে অত্যন্ত উৎসাহের সঙ্গে পালিত হয়। সাধারণত এটি মাট্টু পোঙ্গলের সন্ধ্যায় অনুষ্ঠিত হয়। অতীতে এই খেলায় গ্রামের তরুণরা প্রচণ্ড শক্তিশালী ষাঁড়দের ধাওয়া করত, যাতে তারা ষাঁড়ের শিঙে বাঁধা অর্থ উদ্ধার করতে পারে। কিছু গ্রামে এটি মাট্টু পোঙ্গলের পরের দিন, অর্থাৎ কান্নুম পোঙ্গলের দিনও অনুষ্ঠিত হয়।
বাহরাইন ইসলামিক ব্যাংক

বাহরাইন ইসলামিক ব্যাংক হল বাহরাইনের মানামায় অবস্থিত একটি বাণিজ্যিক ব্যাংক, যা ৭ মার্চ ১৯৭৯ সালে প্রতিষ্ঠিত হয় এবং হিজরি ১৪০০ হিজরি (২রা মহররম ) থেকে অর্থাৎ ২২ নভেম্বর ১৯৭৯ তারিখে কার্যক্রম শুরু করে এটি বাহরাইন রাজ্যের প্রথম ইসলামী ব্যাংক, যা বাহরাইনের কেন্দ্রীয় ব্যাংকের তত্ত্বাবধানে কাজ করে এবং বাহরাইন স্টক এক্সচেঞ্জে তালিকাভুক্ত। 
২০১৬ সালের জানুয়ারিতে, মুডি'স ইনভেস্টরস সার্ভিস তার রেটিং নিশ্চিত করে এবং স্বতন্ত্র বেসলাইন ক্রেডিট অ্যাসেসমেন্ট (বিসিএ) কে সিএএ১০ থেকে বি৩ এ উন্নীত করে। 
২০১৭ সালে, পাঁচ বছরের প্রবৃদ্ধি পরিকল্পনার অংশ হিসেবে, ব্যাংকটি তার কর্মক্ষমতা বৃদ্ধির জন্য কৌশলগুলি রূপরেখা করেছিল, যার মধ্যে একটি ছিল জমি এবং শেয়ার সহ প্রায় ৮২ মিলিয়ন দিনার (£১৬৬ মিলিয়ন) মূল্যের অনুৎপাদনশীল সম্পদ বিক্রি করা। প্রথম ছয় মাসে, ব্যাংকটি সফলভাবে ১৪ মিলিয়ন দিনার মূল্যের সম্পদ বিক্রি করেছে। মূল ঋণ ব্যবসাকে অগ্রাধিকার দিয়ে এবং এই সম্পদ বিক্রয় বাস্তবায়নের মাধ্যমে, ব্যাংকটি কার্যক্রমকে সহজতর করার এবং অতিরিক্ত প্রবৃদ্ধি অর্জনের লক্ষ্যে কাজ করেছে। 
২০১৯ সালে, বাহরাইন ন্যাশনাল ব্যাংক, যার বাহরাইন ইসলামিক ব্যাংকের অংশীদারিত্ব ছিল, তার অবশিষ্ট শেয়ার অধিগ্রহণের জন্য একটি প্রস্তাব পেশ করে। প্রস্তাবিত চুক্তিতে ব্যাংকটি নগদ অর্থ অথবা শেয়ার বিনিময়ের মাধ্যমে বাহরাইন ইসলামিক ব্যাংকের ন্যূনতম ৪০.৯৪ শতাংশ শেয়ার অর্জনের উপর নির্ভরশীল ছিল। বাহরাইন ইসলামিক ব্যাংকের জন্য সম্মত মূল্যায়নের পরিমাণ ছিল ১২৪ মিলিয়ন দিনার ($৩২৯ মিলিয়ন)। তেলের দাম কমে যাওয়ার কারণে সরকার এবং ভোক্তাদের ব্যয় হ্রাসের ফলে লাভের মার্জিন প্রভাবিত হওয়ার ফলে মধ্যপ্রাচ্যের আর্থিক খাতে একীভূতকরণের প্রবণতার সাথে এই প্রস্তাবটি সামঞ্জস্যপূর্ণ ছিল। 
নভেম্বর মাসে, ব্যাংকটি টেলিকম পরিষেবা গোষ্ঠী এসটিসি বাহরাইনের সাথে একটি সহযোগিতা চুক্তি স্বাক্ষর করে, যার লক্ষ্য ক্ষুদ্র ও মাঝারি আকারের উদ্যোগের জন্য কিছু উদ্যোগ বাস্তবায়ন করা। ডিসেম্বরে, ব্যাংকটি আলসায়াহে অবস্থিত বুশরা আবাসন প্রকল্পের জন্য রিয়েল এস্টেট অর্থায়নের বিকল্প এবং সুবিধা প্রদানের জন্য ডেলমন গেটের সাথে একটি চুক্তি স্বাক্ষর করে। 
২০২৩ সালে, ব্যাংকটি ইসলামিক ব্যাংকিং শরিয়া ফতোয়ার জন্য প্রথম এআই প্ল্যাটফর্ম তৈরির পরিকল্পনা ঘোষণা করে। এই প্ল্যাটফর্মে শরিয়া সুপারভাইজরি বোর্ড কর্তৃক জারি করা ফতোয়া অন্তর্ভুক্ত করা হবে, যেখানে ১,৮০০ টিরও বেশি ফতোয়া এবং শরিয়া সিদ্ধান্ত ব্যবহার করা হবে।
সমুদ্রের বৃদ্ধ

গ্রীক পৌরাণিক কাহিনীতে, সমুদ্রের ওল্ড ম্যান ( ; ) ছিলেন এমন একজন ব্যক্তিত্ব যাকে বিভিন্ন জল-দেবতার যেকোনো একটি হিসেবে চিহ্নিত করা যেতে পারে, সাধারণত নেরিয়াস বা প্রোটিয়াস, তবে ট্রাইটন, পন্টাস, ফোর্সিস বা গ্লাউকাসও । তিনি থেটিসের ( অ্যাকিলিসের মা) পিতা।
হোমারের "ওডিসির" ৪র্থ বইতে, মেনেলাউস টেলিমাকাসকে তার বাড়ি ফেরার যাত্রার কথা বর্ণনা করেছেন এবং কীভাবে তিনি সমুদ্রের বৃদ্ধের পরামর্শ নিতে বাধ্য হন। ধরা পড়ার পর বৃদ্ধ তাকে যে কোনও প্রশ্নের সত্যতার সাথে উত্তর দেবেন। তবে, তাকে ধরার অর্থ হল তাকে ধরে রাখা, কারণ সে তার জিজ্ঞাসাবাদকারীর হাত থেকে মুক্ত হওয়ার চেষ্টায় বিভ্রান্তিকরভাবে এক রূপ থেকে অন্য রূপে পরিবর্তিত হয়। একগুঁয়ে মেনেলাউস তার সমস্ত রূপান্তরের সময় পিচ্ছিল দেবতার সাথে ঝুলতে সফল হয় এবং পরবর্তী জিজ্ঞাসাবাদের সময়, টেলিমাকাসের বাবা ওডিসিয়াস এখনও বেঁচে আছেন কিনা এই প্রশ্নের উত্তর পেতে সক্ষম হয়।
সিনবাদ দ্য নাবিক সমুদ্রের রাক্ষসী বৃদ্ধের মুখোমুখি হন ( ) তার পঞ্চম সমুদ্রযাত্রায়। সিনবাদের গল্পে বলা হয়েছে যে, সমুদ্রের বৃদ্ধ একজন ভ্রমণকারীকে প্রতারণা করে তার কাঁধে চড়তে দিয়েছিলেন, যখন ভ্রমণকারী তাকে একটি নদী পার করে নিয়ে যাচ্ছিলেন। কিন্তু, বৃদ্ধ লোকটি তখন তার হাতের মুঠো ছেড়ে দেয়নি, তার শিকারকে যেখানে খুশি নিয়ে যেতে বাধ্য করেছিল এবং তার শিকারকে সামান্য বিশ্রাম দিতে দিয়েছিল। বৃদ্ধের শিকার সকলেই এই দুর্ব্যবহারের ফলে শেষ পর্যন্ত মারা যান, বৃদ্ধ হয় তাদের খেয়ে ফেলেন, নয়তো ডাকাতি করে ফেলেন। তবে, সিনবাদ বৃদ্ধকে মদ পান করানোর পর, তাকে ঝেড়ে ফেলে হত্যা করতে সক্ষম হয়। 
এডউইন আর্লিংটন রবিনসনের বই-দৈর্ঘ্যের আখ্যান কবিতা "কিং জ্যাসপারে" "দ্য ওল্ড ম্যান অফ দ্য সি"-এর কথা উল্লেখ করা হয়েছে। কবিতার ৩য় অংশে, রাজা জ্যাসপার তার মৃত বন্ধু হেবরনকে (যার সাথে জ্যাসপার বিশ্বাসঘাতকতা করেছিল) তার পিঠে চড়ে স্বপ্ন দেখেন। "তুমি এখনও পড়ে যেতে পারো না, আর আমি সুন্দরভাবে বাইক চালাচ্ছি," হেব্রন জ্যাসপারকে বলে। "যদি আমরা জলের দেখা পেতাম, আমরা বলতাম যে আমি সমুদ্রের বৃদ্ধ মানুষ, আর তুমি সিনবাদ দ্য নাবিক।" এরপর হেবরন সোনায় পরিণত হয় (জ্যাস্পারের বিশ্বাসঘাতকতার প্রেরণার প্রতীক) এবং জ্যাস্পারকে ভারী, সোনালী হেবরনকে তার পিঠে নিয়ে একটি গিরিখাত পার হতে প্ররোচিত করে।
পশ্চিম ভারতীয় কবি ডেরেক ওয়ালকটের রচনায়ও "দ্য ওল্ড ম্যান অফ দ্য সি" এর উল্লেখ রয়েছে। ১৯৬৫ সালের একটি গবেষণাপত্র, "দ্য ফিগার অফ ক্রুসো", -এ "ক্রুসো'স জার্নাল" কবিতাটি সম্পর্কে লেখার সময়, ওয়ালকট উল্লেখ করেন:
আদম, ক্রিস্টোফার (কলম্বাস) এবং শুক্রবারের পরপর মূর্তিগুলির উল্লেখ করে কবিতার বর্ণনাকারী মন্তব্য করেছেন, "সমস্ত আকার, সমস্ত বস্তু তার/আমাদের সমুদ্রের প্রোটিয়াস থেকে গুণিত;/শৈশবে, তার পরিত্যক্ত বৃদ্ধ বয়স/দেবতার মতো ছিল।"
তাসখন্দ ইসলামিক ইনস্টিটিউট

ইমাম বুখারীর নামে তাসখন্দ ইসলামিক ইনস্টিটিউট একটি উচ্চতর ধর্মীয় শিক্ষা প্রতিষ্ঠান। এটি ১৯৬৯ সালে প্রতিষ্ঠিত হয়েছিল। এটি ১ নভেম্বর, ১৯৭১ সালে কার্যক্রম শুরু করে। 
তাসখন্দ ইসলামিক ইনস্টিটিউটের শিক্ষা কার্যক্রমের লক্ষ্য হল ইসলামী শিক্ষার ভিত্তি, ধর্মের ইতিহাস ও তত্ত্ব এবং আরবি সাহিত্যের উপর দক্ষতা অর্জনের গভীর অধ্যয়ন।
ধর্মীয় বিজ্ঞান বিভাগ ফিকহ , উসূলুল ফিকহ, হাদিস , আক্বীদা , মুসতালোহুল-হাদিস (হাদিসের পরিভাষা), তাফসির , ফরজ এবং খাত্তাবের মতো বিষয়গুলি শেখায় । সমাজ বিজ্ঞান বিভাগের প্রোগ্রামে ধর্মের ইতিহাস, ইসলামের ইতিহাস, সম্প্রদায় এবং ইসলামী আন্দোলনের ইতিহাস, উজবেকিস্তানের ইতিহাস, দর্শন, আধ্যাত্মিকতার ভিত্তি, সমাজবিজ্ঞান , রাষ্ট্রবিজ্ঞান , অর্থনৈতিক তত্ত্ব এবং বাস্তুতন্ত্রের ভিত্তির মতো বিষয়গুলি অন্তর্ভুক্ত রয়েছে। "তাহফিজুল কুরআন" (কুরআন মুখস্থ) বিভাগ "উলুমুল কুরআন" (কুরআন বিজ্ঞান), তেলাওয়াত, তাজবীদ এবং অন্যান্য বিষয়ের অধ্যয়ন নিয়ে কাজ করে। এই ইনস্টিটিউটটি এমন বিশেষজ্ঞদের প্রশিক্ষণ দেয় যাদের ধর্মের ইতিহাস এবং তত্ত্ব সম্পর্কে গভীর ধারণা রয়েছে, ইসলামের মৌলিক বিষয়গুলিতে দক্ষতা রয়েছে এবং আরবি ভাষায় সাবলীল। ভাষা বিভাগ মাতৃভাষা (উজবেক), আরবি, ফার্সি, ইংরেজি, রাশিয়ান, জনসাধারণের বক্তৃতা এবং ক্যালিগ্রাফিতে ক্লাস অফার করে।
২০১৫ সালের হিসাব অনুযায়ী, তাসখন্দ ইসলামিক ইনস্টিটিউটে ৬০ জন শিক্ষক কাজ করেছেন এবং ২০০৮ সালের হিসাব অনুযায়ী , ৪৩ জন শিক্ষক ইনস্টিটিউটে কাজ করেছেন।
২০০৩ সাল থেকে, ইনস্টিটিউট থেকে স্নাতক ডিগ্রি অর্জনকারী শিক্ষার্থীরা স্নাতক ডিগ্রি এবং ইসলামী পণ্ডিত, ইমাম-খতিব, অথবা আরবি ভাষার শিক্ষকের মতো বিশেষায়িত ডিগ্রি অর্জন করেছেন।
শেখ নূর মোহাম্মদ আবকে

শেখ নূর মোহাম্মদ আবকি (আনুমানিক ১৯৫৮ – ৪ মে ২০১০ ) ছিলেন একজন সোমালি সাংবাদিক যাকে কর্তব্যরত অবস্থায় হত্যা করা হয়েছিল। আবকি সোমালিয়ার রাজধানীতে রেডিও মোগাদিশু -ভয়েস অফ সোমালি রিপাবলিকের জন্য কাজ করতেন। সাংবাদিক হিসেবে তার বেশ দীর্ঘ কর্মজীবন ছিল। তার কর্মজীবনের শেষ দুই দশক তিনি জীবনের জন্য ঝুঁকিপূর্ণ এমন পরিস্থিতিতে কাজ করেছেন।
অ্যাবকি সোমালিয়ার একজন সুপরিচিত সাংবাদিক ছিলেন যিনি কমপক্ষে ১৯৮৮ অথবা সম্ভবত ১৯৭০ সাল থেকে মিডিয়া উদ্বেগের জন্য কাজ করছিলেন। তিনি পূর্ব আফ্রিকা রেডিওতে কাজ করেছিলেন, সোনা (সোমালি সংবাদ সংস্থা), রেডিও স্টেশন হর্নআফ্রিক এবং সোমালি টেলিভিশন নেটওয়ার্কে একজন কৌতুকাভিনেতা এবং সংবাদ উপস্থাপক হিসেবে কাজ করার আগে রেডিও মোগাদিশুতে কাজ শুরু করেন যেখানে তিনি দেশটির তথ্য মন্ত্রণালয়ের সাথে সাংবাদিকদের প্রশিক্ষণ দেন। সহযোগীরা বলেছেন যে তিনি নিরাপত্তার জন্য রেডিও স্টেশনে থাকার পরামর্শ প্রত্যাখ্যান করেছেন এবং মোগাদিশুতে লড়াইরত দলগুলির দ্বারা ভীত হতে অস্বীকৃতি জানিয়েছেন। 
৪ মে ভোরে সশস্ত্র মুখোশধারী ব্যক্তিরা তাকে অপহরণ করে এবং পরে সেই দিনই রাজধানীর ওয়ার্দিগলি পাড়ায় তার বাড়ির কাছে গুলি করে হত্যা করে। রেডিও মোগাদিশুর সম্পাদক আব্দিরহমান ইউসুফের উদ্ধৃতি দিয়ে বলা হয়েছে, " আল শাবাবের লোকেরা শেখ নূর আবকিকে হত্যা করেছে... তাকে হত্যা করার পর, তারা আমাদের ফোন করে বলেছে যে তারা তাকে হত্যা করেছে।" রেডিও মাগাদিশুর রাজনৈতিক সংবাদদাতা আব্দুলাজিজ মোহাম্মদ গুলেদ বলেছেন যে আবকিকে অপহরণকারীদের দ্বারা হত্যার আগে নির্যাতন করা হয়েছিল এবং প্রত্যক্ষদর্শীরা জানিয়েছেন যে আবকির মৃতদেহ মোগাদিশুর একটি রাস্তায় ফেলে দেওয়া হয়েছিল।ধারণা করা হয় যে আবকিকে হত্যা করা হয়েছিল কারণ তিনি চরম বিদ্রোহীদের বিরুদ্ধে থাকা সরকার পরিচালিত রেডিও মোগাদিশুর একজন কর্মচারী ছিলেন। 
প্রায় সাথে সাথেই, আন্তর্জাতিক প্রেস ইনস্টিটিউট অ্যাবকির হত্যার নিন্দা জানায়। এবং ২০১০ সালের জুলাই মাসে, অ্যামনেস্টি ইন্টারন্যাশনাল সাংবাদিক হত্যার নিন্দা জানায় এবং সরকারি বাহিনী এবং সশস্ত্র মিলিশিয়া উভয়কেই মত প্রকাশের স্বাধীনতাকে সম্মান করার আহ্বান জানায়। 
ইউনেস্কোর মহাপরিচালক ইরিনা বোকোভা বলেছেন, "আমি শেখ নূর আবকির হত্যার নিন্দা জানাই। তার নৃশংস হত্যাকাণ্ড একজন সাহসী সাংবাদিক এবং সমগ্র সোমালি সমাজের বিরুদ্ধে একটি জঘন্য অপরাধ। যারা নাগরিকদের জানার অধিকার এবং সাংবাদিকদের মত প্রকাশের স্বাধীনতার মৌলিক মানবাধিকার থেকে বঞ্চিত করতে চাইছে তাদের কাছ থেকে সোমালিয়ার জনগণের জন্য কোনও ভালো কিছু আসবে না..."
আব্দুলমানাপ নুরমাগোমেদভ

আব্দুলমানাপ মাগোমেদোভিচ নুরমাগোমেদভ ( ; ১০ ডিসেম্বর ১৯৬২ - ৩ জুলাই ২০২০) একজন রাশিয়ান সামরিক অভিজ্ঞ, প্রাক্তন জুডোকা এবং যুদ্ধ ক্রীড়া কোচ। ২০১৯ সালের সেপ্টেম্বরে, "রাশিয়ান বুক অফ রেকর্ডস" তাকে দেশের সবচেয়ে সফল কমব্যাট সাম্বো কোচ হিসেবে স্বীকৃতি দিয়েছিল। তিনি ঈগলস এমএমএ- এর প্রধান কোচ ছিলেনIতিনি দুইজন ইউএফসি চ্যাম্পিয়নকে কোচিং করিয়েছিলেন।তারা হলেন তার ছেলে খাবিব নুরমাগোমেদভ এবং ইসলাম মাখাচেভকে।
নুরমাগোমেদভ ১৯৬২ সালের ১০ ডিসেম্বর সুমাডিনস্কি জেলার সিলদি গ্রামে জন্মগ্রহণ করেন। তার পিতা মাতা জাতিগতভাবে আভার ক্ষুদ্র নৃগোষ্ঠী। ১৯৮৭ সালে তিনি পোলতাভা অর্থনীতি ও বাণিজ্য বিশ্ববিদ্যালয় থেকে হিসাবরক্ষণ এবং অর্থনীতিতে স্নাতক ডিগ্রি অর্জন করেন। তার দুই পুত্র, মাগোমেদ ও খাবিব নুরমাগোমেদভ এবং এক কন্যা আমিনা । তিনি তার ক্রীড়া জীবন শুরু করেছিলেন ফ্রিস্টাইল কুস্তি দিয়ে।অনেক দাগেস্তানি শিশুর মতো তিনিও ছোটবেলা থেকেই এটি অনুশীলন করেছিলেন। সোভিয়েত সেনাবাহিনীতে কর্মরত থাকার সময়ে তিনি জুডো এবং সাম্বো অনুশীলন শুরু করেন। 
কোচ হিসেবে তার প্রথম বড় সাফল্য আসে যখন তার ভাই নুরমাগোমেদ নুরমাগোমেদভ ১৯৯২ সালে ইউক্রেনের জাতীয় দলের হয়ে বিশ্ব সাম্বো চ্যাম্পিয়নশিপ জিতেছিলেন। তিনি তার কোচিং ক্যারিয়ারে মোট ১৮ জন বিশ্ব চ্যাম্পিয়নকে প্রশিক্ষণ দিয়েছিলেন। খাবিব নুরমাগোমেদভ কনর ম্যাকগ্রেগরের বিরুদ্ধে জয়ের চার দিন পর নুরমাগোমেদভ এবং তার ছেলে খাবিব রাশিয়ার রাষ্ট্রপতি ভ্লাদিমির পুতিনের সাথে দেখা করেছিলেন।কিরগিজস্তানের ২০২২ সালের ডাকটিকিটে নুরমাগোমেদভের প্রতিকৃতি ছিল।
২০২০ সালের এপ্রিলের শেষের দিকে, রাশিয়ায় কোভিড-১৯ মহামারির সময়, নুরমাগোমেদভ করোনায় আক্রান্ত হন। তাকে কোভিড-১৯ এর কারণে দ্বিপাক্ষিক নিউমোনিয়া নিয়ে মাখাচকালার দ্বিতীয় শহরের হাসপাতালে ভর্তি করা হয়েছিল। মে মাসের শুরুর দিকে একটি প্রাইভেট বিমানে করে তাকে মস্কো নিয়ে যাওয়া হয়। এরপরও,তার অবস্থার দ্রুত অবনতি ঘটতে থাকে। সবশেষে,৩ জুলাই ২০২০ তারিখে করোনায় আক্রান্ত হয়ে তিনি সেখানেই মারা যান। মৃত্যুকালে তাঁর বয়স হয়েছিল ৫৭ বছর। ২০২০ সালের ৪ জুলাই তাকে তার নিজ গ্রামে সমাহিত করা হয়। তার মৃত্যুর পর, তার ছেলে খাবিব ইউএফসি ২৫৪- এ জাস্টিন গেথজের বিরুদ্ধে জয়লাভের পর মিশ্র মার্শাল আর্ট থেকে অবসর ঘোষণা করেন।খাবিব নুরমাগোমেদভ এই লড়াইটি তার বাবার উদ্দেশ্যে উৎসর্গ করেছিলেন।
কুবাদাবাদ প্রাসাদ

কুবাদাবাদ প্রাসাদ বা কুবাদ আবাদ প্রাসাদ (তুর্কি: Kubadabad Sarayı) ছিল রুম সালতানাতের শাসক সুলতান প্রথম কায়কুবাদের (১২২০-১২৩৭) জন্য নির্মিত গ্রীষ্মকালীন বাসস্থানের একটি কমপ্লেক্স। প্রাসাদটি তুরস্কের দক্ষিণ-পশ্চিম মধ্য আনাতোলিয়ায় বেইশেহির হ্রদের দক্ষিণ-পশ্চিম তীরে সেলজুকের রাজধানী কোনিয়া থেকে মাত্র ১০০ কিলোমিটার পশ্চিমে অবস্থিত।
পূর্বে এই স্থানটি কেবল সমসাময়িক ঐতিহাসিক ইবনে বিবির বর্ণনা থেকে জানা যেত, যিনি লিখেছেন যে তার রাজত্বের শেষের দিকে কায়কোবাদ নিজেই প্রাসাদের পরিকল্পনা তৈরি করেছিলেন এবং এর সমাপ্তির দায়িত্ব তার উজির সা'দ আল-দিন কোপেককে অর্পণ করেছিলেন। প্রাসাদের ধ্বংসাবশেষ ১৯৪৯ সালে আবিষ্কৃত হয় এবং পরবর্তীতে খনন করা হয়। প্রথমে ১৯৬০-এর দশকে জার্মান প্রত্নতাত্ত্বিক ক্যাথারিনা অটো-ডর্ন এবং সম্প্রতি রুচান আরিকের নেতৃত্বে আঙ্কারা বিশ্ববিদ্যালয়ের একটি দল খননকাজ বাস্তবায়ন করে।
এই কমপ্লেক্সটিতে ষোলটি ভবন রয়েছে, যার মধ্যে দুটি প্রাসাদ রয়েছে, যার মধ্যে বৃহত্তরটি গ্রেট প্যালেস নামে পরিচিত এবং পঞ্চাশ বাই পঁয়ত্রিশ মিটার পরিমাপ করে। এর বৈশিষ্ট্যগুলির মধ্যে রয়েছে একটি গেম পার্ক এবং একটি ছোট কাঠের ডকইয়ার্ড যা অ্যালানিয়ায় টেরসেনের প্রতিলিপি তৈরি করে। গ্রেট প্যালেস হল একটি অসম কাঠামো যার মধ্যে একটি উঠোন, অতিথি কক্ষ, একটি হারেম এবং আইভান রয়েছে। এটি তার অলঙ্কৃত মূর্তিযুক্ত টাইলসের জন্য উল্লেখযোগ্য, এবং ক্যারাভানসরাইয়ের আদলে তৈরি এর উদ্ভাবনী বিন্যাস, যা পূর্ববর্তী প্রাসাদগুলির বৈশিষ্ট্যযুক্ত ঐতিহ্যবাহী প্যাভিলিয়ন কাঠামোর সাথে একটি বিরতি প্রতিফলিত করে।
সেলজুক প্রাসাদের জন্য কুবাদাবাদ প্রাসাদ অস্বাভাবিক কারণ এর অবস্থান কোনিয়া এবং কায়সেরির প্রাসাদের তুলনায় সুরক্ষিত শহর থেকে অনেক দূরে। মনে করা হয় কাছাকাছি কিজ কালেসি দ্বীপে অবস্থিত একটি দুর্গ কমপ্লেক্স দ্বারা সুরক্ষা প্রদান করা হয়েছে। এই এলাকার অন্যান্য ধ্বংসাবশেষের মধ্যে রয়েছে গুরুত্বপূর্ণ হিট্টাইট স্থান এফ্লাতুনপিনার।
কুবাদাবাদ প্রাসাদে খননকাজে পলিক্রোম সিরামিক টাইলসের একটি দুর্দান্ত সিরিজ আবিষ্কৃত হয়েছে যা বর্তমানে কোনিয়ার কারাতে জাদুঘরে সংরক্ষিত রয়েছে। নীল, বেগুনি, ফিরোজা এবং সবুজ রঙের আন্ডারগ্লেজ দিয়ে রঙ করা এই সিরিজটিতে সাদা, তারা-আকৃতির মূর্তিযুক্ত প্যানেল রয়েছে যা ফিরোজা ক্রস দিয়ে পর্যায়ক্রমে তৈরি। অ্যাসপেন্ডোসের রোমান থিয়েটারেও একই রকম টাইলিং পাওয়া গেছে, যা কায়কুবাদ একটি প্রাসাদে রূপান্তরিত করেছিলেন। টাইলসের বিষয়বস্তুতে মানুষ এবং প্রাণী উভয়ই বাস্তব এবং কাল্পনিক। বিশেষ আকর্ষণের বিষয় হলো দুটি টাইলস যেখানে সুলতানের প্রতিকৃতি দেখানো হয়েছে এবং আরেকটিতে "আল-সুলতান" খোদাই করা দ্বি-মাথাওয়ালা ঈগল দেখানো হয়েছে। কায়কুবাদের অন্যান্য কাজে, যেমন কোনিয়ার শহরের দেয়ালে, একই চিহ্ন দেখা যায়।
হাসান খালেদ

হাসান খালেদ ( আরবি : حسن خالد ; জন্ম ১৯২১ - ১৬ মে ১৯৮৯) লেবাননের সুন্নি মুসলিম সম্প্রদায়ের নেতা ছিলেন। একজন প্রধান মুফতি হিসেবে তিনি ২৩ বছর ধরে লেবাননের ইসলামী আদালতের দায়িত্ব পালন করেন এবং ইসলামী জোটের প্রধান হিসেবে দায়িত্ব পালন করেন। এই জোটে অতীত ও বর্তমান প্রধানমন্ত্রী, সুন্নি সংসদ সদস্য এবং লেবানন সরকারের সুন্নি সদস্যরা অন্তর্ভুক্ত ছিল। তাকে একজন মধ্যপন্থী হিসেবে বিবেচনা করা হত, এবং তার হত্যার পর তাকে "মধ্যপন্থার জনক" হিসেবে অভিহিত করা হত। কারণ তিনি তার কর্মজীবন জুড়ে লেবাননের গৃহযুদ্ধের যুদ্ধরত দলগুলির মধ্যে ঐক্য আনতে কাজ করেছিলেন। ১৯৮৯ সালে খালেদের হত্যাকাণ্ডের পেছনে সিরিয়ার কতৃপক্ষের হাত ছিল বলে মনে করা হয়।
হাসান খালেদ ১৯২১ সালে ফরাসি লেবাননের বৈরুতে জন্মগ্রহণ করেন। তিনি বৈরুতের আল মাক্কাসেদ ইসলামি বিদ্যালয়ে প্রাথমিক শিক্ষা লাভ করেন। বৈরুতের আজহার লেবানন ইনস্টিটিউটে মাধ্যমিক ও মাধ্যমিক শিক্ষার পড়াশোনা চালিয়ে যান এবং আল-আজহার বিশ্ববিদ্যালয়ে বিশ্ববিদ্যালয় শিক্ষা গ্রহণ করেন। কায়রোর ধর্মতত্ত্ব অনুষদ থেকে তিনি ১৯৪৬ সালে স্নাতক ডিগ্রি (বিএ) অর্জন করেন।
তিনি বৈরুতের বৈধতা স্কুল থেকে স্নাতক হওয়ার পর যুক্তিবিদ্যা ও তাওহিদ (একত্ববাদ) এর অধ্যাপক হিসেবে তার জনজীবন শুরু করেন। ১৯৫৪ সালে তিনি বৈরুতের উপ-প্রধান বিচারক হিসেবে নিযুক্ত হন। তারপর ১৯৫৭ সালে তিনি উত্তর লেবাননের আক্কার প্রদেশে বিচার বিভাগীয় বিচারক হিসেবে নিযুক্ত হন। এরপর ১৯৬০ সালে তাকে মাউন্ট লেবানন বৈধতা ( "শরিয়া" ) আদালতে বদলি করা হয়।
তিনি লেবাননের উচ্চ বিচারিক কাউন্সিলের প্রধান ছিলেন। তিনি ইসলামি সমাবেশের নেতৃত্ব দিতেন। এটি একটি সাপ্তাহিক সভা ছিল। এখানে বর্তমান এবং প্রাক্তন লেবাননের প্রধানমন্ত্রী, বর্তমান এবং প্রাক্তন লেবাননের মন্ত্রীরা, মুসলিম সংসদীয় ব্যক্তিত্বরা উপস্থিত থাকত। তিনি লেবাননের উচ্চ মুসলিম বৈধতা কাউন্সিলের চেয়ারম্যান, মক্কার মুসলিম ওয়ার্ল্ড লীগের প্রতিষ্ঠাতা কাউন্সিলের সহ-সভাপতি, কুয়েতের আন্তর্জাতিক ইসলামি দাতব্য সংস্থার সহ-সভাপতি, মক্কার মুসলিম ওয়ার্ল্ড লীগের ধর্মতত্ত্ব কাউন্সিলের সদস্য, জেদ্দায় ইসলামি দেশগুলোর সংস্থার ধর্মতত্ত্ব সমাবেশের সদস্য এবং মিশরের ইসলামি গবেষণা সমাবেশের সদস্য ছিলেন।
১৯৬৬ সালের ২১ ডিসেম্বর লেবাননের ইসলামী পণ্ডিত, রাজনৈতিক নেতাদের সর্বসম্মতিক্রমে তাকে লেবাননের প্রধান মুফতি হিসেবে নির্বাচিত হন।
খালেদ ইসলামের অনেক বিষয়ে লিখেছেন, যার মধ্যে রয়েছে:
হাসান খালেদ অনেক বছর ধরে "ইসলামি সমাবেশ" এর সভাপতিত্ব করেন। এটি একটি সাপ্তাহিক রাজনৈতিক সভা ছিল। এই সভা দার আল-ফতওয়ায় অনুষ্ঠিত হতো এবং লেবাননের গৃহযুদ্ধের সময় দেশের রাজনীতি সম্পর্কে মতামত প্রকাশ করত। তিনি নিজে লেবাননের প্রতিনিধি হিসেবে অনেক ইসলামি ও আরব সম্মেলনে অংশ নেন অথবা বিভিন্ন আরব ও বিশ্বের দেশগুলোতে প্রতিনিধি পাঠান।
মুফতি হাসান খালেদের স্ত্রীর নাম সালওয়া বালহাওয়ান। তাদের নয়টি সন্তান ছিল। তাদের নাম বড় থেকে ছোট: বাহিয়া, সাদেদ্দিন, আম্মার, মোহাম্মদ, হালা, হানি, হিশাম, মাজেন এবং লায়লা।
১৯৮৯ সালের ১৬ মে, বৈরুত শহরের মধ্য দিয়ে গাড়ি চালিয়ে যাওয়ার সময় খালেদের গাড়ির পাশে একটি ৩০০ পাউন্ড (১৩৬ কেজি) ওজনের গাড়ি বোমা বিস্ফোরিত হয়। এতে খালেদ এবং আরও ২১ জন নিহত হন। এই হত্যাকাণ্ডের পিছনে সিরিয়ার গোয়েন্দা সংস্থা জড়িত বলে ব্যাপকভাবে ধারণা করা হয়। কারণ খালেদ সিরিয়ার লেবাননে হস্তক্ষেপের সমালোচনা করতেন। তখন খালেদ সিরিয়া-বিরোধী জেনারেল মিশেল আউনের সাথে একটি বৈঠক করে ফেরার সময় নিহত হয়। তাই এই হত্যাকাণ্ডকে আউনের সঙ্গে সহযোগিতাকারীদের জন্য একটি সতর্কবার্তা হিসেবে দেখা হয়।
প্যালেস ডেস রেইস

প্যালাইস ডেস রাইস (আরবি: قصر الرياس), যা ব্যাস্টিয়ন ২৩ নামেও পরিচিত, হলো আলজেরিয়ার আলজিয়ার্সে অবস্থিত একটি শ্রেণীবদ্ধ ঐতিহাসিক স্মৃতিস্তম্ভ। এটি তার স্থাপত্যের জন্য এবং নিম্ন কাসবাহের শেষ টিকে থাকা অংশ ("হোমা") হওয়ার জন্য উল্লেখযোগ্য।
এই স্মৃতিস্তম্ভ তিনটি প্রাসাদ এবং ছয়টি ঘর নিয়ে গঠিত, যার ইতিহাস শুরু হয়েছিল ১৫৭৬ সালে দেই রামধন পাশা কর্তৃক মদিনার এই প্রান্তের প্রতিরক্ষা ব্যবস্থা শক্তিশালী করার জন্য বোর্দজ-এজ-জুবিয়া নির্মাণের মাধ্যমে। ফরাসি আমলে নিম্ন কাসবাহ পুনর্গঠনের পর এই অংশটি বিচ্ছিন্ন হয়ে পড়ে, এমনকি ঐতিহ্যবাহী পরিবেশ থেকেও বিচ্ছিন্ন হয়ে পড়ে।
১৯০৯ সালের আগে ব্যাস্টিয়ন ২৩-কে "মুরিশ ঘরের দল" নামে একটি ঐতিহাসিক স্মৃতিস্তম্ভ হিসেবে শ্রেণীবদ্ধ করা হয়নি। এই স্থানটি ইউনেস্কোর বিশ্ব ঐতিহ্যবাহী স্থান হিসেবে শ্রেণীবদ্ধ করা হয়েছে।
প্যালেস দেস রেইসের ইতিহাস ১৫৭৬ সালে শুরু হয়, যখন দে রামদান পাশা নিম্ন শহরের প্রতিরক্ষা শক্তিশালী করার জন্য "বোর্জ এল-রাইস" (রাইসের টাওয়ার) নির্মাণ করেন। সময়ের সাথে সাথে সাইটটি বেশ কয়েকটি নাম অর্জন করে, যার মধ্যে রয়েছে "কা এল-সুর", "সাবা এল-তাবরান" এবং "তৌবানেত আরনাউট", যা এর প্রতিরক্ষামূলক উদ্দেশ্য এবং রাইস ইয়াহিয়ার আনা কামান প্রতিফলিত করে।
ফরাসি ঔপনিবেশিক যুগে শহরের প্রতিরক্ষামূলক দেয়াল নির্মাণের পর কাঠামোটির নামকরণ করা হয় "ফোর্ট ২৩"। একই সময়ের জরিপ প্রচেষ্টার সময় প্রাসাদ (যেমন, প্রাসাদ ১৬, প্রাসাদ ১৭) এবং সংলগ্ন "জেলেদের বাড়ি"-এর নম্বরকরণ চালু করা হয়েছিল।
একমাত্র ঐতিহাসিক তথ্যসূত্র হল প্রাসাদ ১৮-এর, যা ১৭৫০ সালের দিকে রাইস মামি আরনাউত দ্বারা নির্মিত হয়েছিল।
১৮৩০ সালে আলজিয়ার্স দখলের পর ১৮ নম্বর প্রাসাদের কার্যকারিতায় বেশ কিছু পরিবর্তন আসে। এটি প্রথমে সিভিল ইঞ্জিনিয়ারিং কমান্ডারের বাসভবন হিসেবে কাজ করত। পরবর্তীকালে এটি মেয়েদের জন্য একটি বোর্ডিং স্কুলে পরিণত হয়, তারপরে এটি মার্কিন যুক্তরাষ্ট্রের কনস্যুলেট অফিস হিসাবে ব্যবহৃত হয়। পরবর্তীতে এটিকে "ডিউক অব আউমালে" এর বাসস্থান হিসেবে পুনর্ব্যবহৃত করা হয় এবং অবশেষে পৌর গ্রন্থাগারে রূপান্তরিত করা হয়।
১৯৬২ সালে আলজেরিয়ার স্বাধীনতার পর আলজেরীয় পরিবারগুলি ঐতিহাসিক স্থানটি দখল করে নেয়, যার ফলে কিছু পরিবর্তন ঘটে। এই দখলদারিত্ব কাঠামোর কিছু ক্ষতি করলেও এটি নির্দিষ্ট কাঠের নিদর্শনগুলিকে তুলনামূলকভাবে ভালো অবস্থায় সংরক্ষণে অবদান রেখেছিল। তবে জলবায়ুগত কারণগুলির সংস্পর্শে এবং সমুদ্রের কাছাকাছি থাকার কারণে ভবনটি ক্ষতিগ্রস্ত হয়, যার ফলে ক্ষতিকারক প্রভাব পড়ে যা অবশেষে ধসের ঝুঁকি তৈরি করে।
১৯৮০ সালে সংস্কৃতি মন্ত্রণালয় ঐতিহাসিক নিদর্শনটি রক্ষার জন্য পর্যায়ক্রমে হস্তক্ষেপ শুরু করে। প্রথম ধাপে বাসিন্দাদের বিকল্প আবাসনে স্থানান্তর করা হয়েছিল, তারপরে গবেষণা এবং পুনরুদ্ধারের প্রচেষ্টা পরিচালনা করা হয়। এই পদক্ষেপগুলির লক্ষ্য ছিল স্থানটিকে পরবর্তীতে প্যালেস ডেস রেইস (ফোর্ট ২৩) -এ শিল্প ও সংস্কৃতি কেন্দ্রে রূপান্তরিত করা। পুনরুদ্ধার প্রকল্পের প্রাথমিক লক্ষ্য ছিল কাঠামোটিকে পুনর্বাসন এবং সর্বোত্তম ব্যবহারের জন্য অভিযোজিত করা। ১৯৮৭ থেকে ১৯৯৩ সাল পর্যন্ত সংস্কার কাজ অব্যাহত ছিল এবং ১৯৯৪ সালে প্রাসাদটি আনুষ্ঠানিকভাবে জনসাধারণের জন্য উন্মুক্ত করা হয়।
প্যালেস দেস রাইস কাসবাহ পৌরসভার উত্তর-পূর্ব অংশে "১ নভেম্বর, ১৯৫৪ স্ট্রিট" এবং "মোহাম্মদ রশিদ আমারা স্ট্রিট" এর সংযোগস্থলে অবস্থিত।
<templatestyles src="Module:Coordinates/styles.css"></templatestyles>
দার জামাই জাদুঘর

দার জামাই জাদুঘর (যাকে দার জামাই বা দার জামাইও বলা হয়) হল মরক্কোর মেকনেসে অবস্থিত একটি জাদুঘর। এতে শহর এবং মরক্কোর অন্যান্য অঞ্চলের বেশ কয়েকটি নিদর্শন এবং শিল্প সামগ্রী প্রদর্শন করা হয়। এটি ঊনবিংশ শতাব্দীর শেষের দিকে জামাই পরিবার দ্বারা নির্মিত একটি প্রাসাদে অবস্থিত, যারা ফেসে জামাই প্রাসাদও তৈরি করেছিল।
প্রাসাদটি ১৮৮২ সালে মোখতার বেন আরবি এল জামাই দ্বারা নির্মিত হয়েছিল, যিনি তার ভাইয়ের সাথে সুলতান মৌলে হাসানের (১৮৭৩-১৮৯৪) অধীনে গ্র্যান্ড উজির হিসেবে দায়িত্ব পালন করেছিলেন। তার পরিবার ফেসে জামাই প্রাসাদও নির্মাণ করেছিল। ১৮৯৪ সালে মৌলে হাসানের মৃত্যু হলে জামাই পরিবারের অন্যতম প্রতিদ্বন্দ্বী বা আহমেদের সহায়তায় তার ছোট ছেলে মৌলে আবদেল আজিজকে সিংহাসনে বসানো হয়। এইভাবে পরিবারটি অনুগ্রহের বাইরে চলে যায় এবং প্রাসাদ সহ তাদের বেশিরভাগ সম্পদ বাজেয়াপ্ত হতে দেখা যায়। এরপর প্রাসাদটি গ্লাউই পরিবারকে দেওয়া হয়।
১৯১২ সালে মরক্কোতে ফরাসি ঔপনিবেশিক শাসনের আবির্ভাবের পর এটি ফরাসিদের দ্বারা দখল করা হয় এবং প্রথমে একটি সামরিক হাসপাতাল, তারপর একটি সামরিক আদালত এবং অবশেষে ১৯২০ সালে "আদিবাসী শিল্প জাদুঘর" (যার অর্থ স্থানীয় মরক্কোর শিল্প সামগ্রী) তে রূপান্তরিত হয়। ১৯১৩ সালে পৌরসভা প্রাসাদের বাইরের দিকে প্লেস এল-হেদিমের দিকে মুখ করে একটি বৃহৎ প্রাচীর ঝর্ণা নির্মাণের কাজ শুরু করে। এটি আজও বিদ্যমান।
পুরাতন শহরের এল-হেদিম স্কয়ারের উত্তর প্রান্তে প্রাসাদটি তুলনামূলকভাবে বড় এলাকা জুড়ে অবস্থিত। এটি ঐতিহ্যবাহী মরক্কোর স্থাপত্য অনুসারে ডিজাইন করা হয়েছে, যা ভাস্কর্য এবং আঁকা কাঠ, খোদাই করা স্টুকো এবং রঙিন "জেলিল" মোজাইক টাইলওয়ার্ক দিয়ে সজ্জিত। একাধিক তলায় বিভিন্ন কক্ষ ছাড়াও এতে কমলা গাছ সহ একটি বৃহৎ উঠোন বাগান ("রিয়াদ") এবং একটি "মেনজেহ" (পর্যবেক্ষণ মণ্ডপ বা প্ল্যাটফর্ম) রয়েছে। প্রাসাদে রান্নাঘর, একটি মসজিদ এবং একটি ছোট "হাম্মাম" (স্নানঘর) সহ অন্যান্য সুযোগ-সুবিধাও ছিল। উপরে একটি পুরাতন অভ্যর্থনা কক্ষ বা স্যালন, যার মধ্যে রয়েছে সমৃদ্ধ সাজসজ্জা এবং কাঠের তৈরি কাপোলা সিলিং, ঐতিহ্যবাহী উচ্চ শ্রেণীর আসবাবপত্র দিয়ে সজ্জিত এবং এটি জাদুঘরের অন্যতম আকর্ষণ হিসেবে বিবেচিত। প্রাসাদের বাইরে একটি বৃহৎ রাস্তার ঝর্ণা (উপরে উল্লিখিত), যা সুসজ্জিত "জেলিফিশ" দিয়ে ঢাকা, যা প্রাসাদের প্রাচীরের বাইরের দিকে সংলগ্ন এবং প্লেস এল-হেদিমের দিকে মুখ করে অবস্থিত। এই ঝর্ণার পাশের বর্তমান প্রবেশপথটি সম্প্রতি তৈরি করা হয়েছে এবং এটি কাছের রাস্তার পাশে অবস্থিত মূল প্রবেশপথটিকে প্রতিস্থাপন করেছে।
জাদুঘরে মেকনেস এবং আশেপাশের অঞ্চলের বিভিন্ন ধরণের নিদর্শন রয়েছে, যার মধ্যে রয়েছে সিরামিক, কাঠের জিনিসপত্র, সূচিকর্ম, কার্পেট এবং গয়না। বেশিরভাগ বস্তু ১৯শ এবং ২০শ শতাব্দীর, তবে কিছু পুরনো বস্তু মৌলে ইসমাইলের রাজত্বকাল বা তারও আগের। পরবর্তীগুলির মধ্যে রয়েছে লাল্লা আওদা মসজিদের কাঠের "মিম্বার" এবং "মাকসুরা", যা ১৭ শতকের শেষের দিকে তৈরি হয়েছিল যখন মৌলে ইসমাইল মসজিদটি তৈরি করেছিলেন।
চেকানুর মৌলভী

পি কে মোহাম্মদ বা চেকানুর মৌলভি (জন্ম ১৯৩৬) ছিলেন ভারতের কেরালার মালাপ্পুরম জেলার চেকানুরের একজন ভারতীয় আধুনিক ইসলামপন্থী। তিনি কুরআন সুন্নাত সোসাইটির প্রতিষ্ঠাতা। তিনি ১৯৯৩ সালের ২৯ জুলাই নিখোঁজ হন। তার মৃত্যু নিয়ে অনিশ্চয়তা রয়েছে। 
আব্দুল্লাকুট্টি ও ফাতিমার ছেলে হিসেবে ১৯৩৬ সালে তিনি বর্তমান মালাপ্পুরম জেলার এডাপ্পালের কাছে চেকান্নুরে জন্মগ্রহণ করেন। প্রাথমিক শিক্ষা ও ধর্মীয় পড়াশোনা শেষ করে ১৯৬০ সালে ভেল্লোরের বাখিয়াতুস সালিহাত কলেজ থেকে ধর্মীয় বিষয়ে বাখবি ডিগ্রি অর্জন করে দেশে ফিরে আসেন। এরপর তিনি ক্রমান্বয়ে কোক্কুর জুমা মসজিদ, জামায়াতে ইসলামির শান্তপুরম ইসলামিয়া কলেজ এবং মুজাহিদ গোষ্ঠীর এডাভান্নার জামিয়া নাদভিয়ায় শিক্ষক হিসেবে কাজ করেন। কিন্তু এই প্রতিষ্ঠানগুলোর দৃষ্টিভঙ্গির সঙ্গে তার মতের মিল না হওয়ায় কোথাও তিনি বেশিদিন কাজে থাকতে পারেননি। পরে ১৯৬৮ সালে নিজের মত প্রচারের জন্য ‘নিরীক্ষণ’ নামে একটি মাসিক পত্রিকা বের করেন এবং কোঝিকোড় ও মালাপ্পুরম জেলায় ধর্মীয় বক্তৃতামালা আয়োজন করেন। আর্থিক সমস্যার কারণে তিনি ব্যবসার দিকে ঝুঁকেছিলেন। কিন্তু শীঘ্রই আবার ধর্ম প্রচারে ফিরে আসেন। তিনি ‘আলবুরহান’ নামে আরেকটি মাসিক পত্রিকা শুরু করেন। ‘কুরআনে উত্তরাধিকার আইন’, ‘সর্বধর্ম সত্যবাদ কুরআনে’— নামে এরকম প্রায় সতেরোটি গ্রন্থ তিনি প্রকাশ করেন।
১৯৯৬ সালে সিবিআই মামলাটি নিজের হাতে নেয় এবং ২০০০ সালে খুনের সন্দেহে অতি-রক্ষণশীল মুসলিম সম্প্রদায়ের দুই সদস্যকে গ্রেপ্তার করে। 
মামলাটি বাধাগ্রস্ত হয় কারণ বেশ কয়েকজন সাক্ষী নিখোঁজ হয়ে যায়। ২০০৮ সালে সাক্ষ্য দিতে না এসে তারা বিদেশে পালিয়ে গেলে তাদের সম্পত্তি বাজেয়াপ্ত করা হয়। 
মোহাম্মদের স্ত্রী তার আইনজীবী অ্যাডভোকেট এসকে প্রেমরাজের মাধ্যমে এপি আবুবকর মুসালিয়ারকে খুনের সন্দেহভাজন হিসেবে অভিযুক্ত করার জন্য একটি আবেদন দায়ের করে। যা আদালত মঞ্জুর করে। আদালত জানায় যে মোহাম্মদের মৃতদেহ রহস্যজনকভাবে ফেলে দেওয়া হয়েছিল যাতে কখনও উদ্ধার না হয়। কিন্তু পরে হাই কোর্টে এই সিদ্ধান্ত বাতিল করা হয়। 
২০১৮ সালে কেরালা হাইকোর্টের একটি সিদ্ধান্ত বেঞ্চ প্রথম অভিযুক্তকে খালাস দেয়। এর ফলে, মামলার সকল অভিযুক্ত মুক্তি পায়, যার মধ্যে প্রথম অভিযুক্ত ভিভি হামসাও রয়েছে। তাকে ২০১০ সালে দুই মেয়াদের যাবজ্জীবন কারাদণ্ড দেওয়া হয়েছিল। এমনকি চেকানুর মৌলভীর মৃত্যুও প্রমাণিত হয়নি। 
তার নিখোঁজ হওয়ার ঘটনা ২০০৯ সালে "ওরে ওরু চেকান্নুর" নামে একটি তথ্যচিত্রে তুলে ধরা হয়েছে। এখানে তার জীবন এবং নিখোঁজ হওয়ার রহস্য নিয়ে আলোচনা করা হয়েছে।
ইহসান এলিয়াচিক

রেজেপ ইহসান এলিয়াচিক (জন্ম: ২৩ ডিসেম্বর, ১৯৬১) একজন তুর্কি ইসলামী ধর্মতত্ত্ববিদ এবং লেখক। তিনি তুর্কি ইসলামী সমাজতান্ত্রিক সংগঠন পুঁজিবাদ বিরোধী মুসলিমের প্রতিষ্ঠাতা। তিনি ২০টির বেশি বই লিখেছেন। তিনি তুর্কি ভাষায় কুরআনের অনুবাদও করেছেন।
প্রাথমিক, মাধ্যমিক ও উচ্চমাধ্যমিক শিক্ষা তিনি কেইসারি ও কিরশেহিরের বিভিন্ন স্কুলে সম্পন্ন করেন। এরপর ১৯৮৫ থেকে ১৯৯০ সালের মধ্যে এরসিয়েস বিশ্ববিদ্যালয়ের ধর্মতত্ত্ব অনুষদে পড়াশোনা করেন। তিনি বিবাহিত এবং তার পাঁচ সন্তান রয়েছে। তিনি আরবি ভাষায় কথা বলতে পারেন এবং ইস্তাম্বুলে থাকেন। তিনি "প্রথা বিরোধী ব্যক্তি" নামে পরিচিত।
গেজি পার্ক বিক্ষোভের সময়, তিনি টুইটারে রিসেপ তাইয়্যেপ এরদোগানকে উদ্দেশ্য করে "স্বৈরশাসক, হয়রানিকারী, উস্কানিদাতা, উদ্ধত, মিথ্যাবাদী" এর মতো এমন শব্দ ব্যবহার করেন। রেজেপ তাইয়্যেপ এরদোয়ান তার বিরুদ্ধে ৫০,০০০ তুর্কি লিরার ক্ষতিপূরণ মামলা দায়ের করেন।
এলিয়াচিক বিশ্বাস করেন যে কুরআনের সূরা নিসা ৪:১৩৬ আয়াত অনুসারে সকল মুসলমানের জন্য তাদের ব্যবহৃত অপ্রয়োজনীয় জিনিসপত্র দান করা বাধ্যতামূলক। তিনি একটি সাক্ষাৎকারে বলেছিলেন যে তিনি বিশ্বাস করেন যে ইসলামী কর্তব্য কেবল দরিদ্রদের যত্ন নেওয়া নয়, "পুঁজিবাদী শয়তানি ব্যবস্থা" উচ্ছেদ করাও একটি কর্তব্য। তিনি মনে করেন এ ব্যবস্থা গরিবদের গরিব করে রাখে। তার মতে " ইসলামী নবীরা তাদের সময়ের এ শয়তানী ব্যবস্থা উৎখাত করেছিলেন"। তিনি আরও বলেন যে তারা শোষণ এবং বিশেষ সুবিধামুক্ত একটি পৃথিবী চায়।
তিনি দাবি করেন যে অনেকেই তাদের স্বার্থ হাসিলের জন্য ইসলামকে ব্যবহার করে এবং সৌদি আরব, পাকিস্তান এবং আফগানিস্তানের মতো দেশগুলি " ইসলামি চরমপন্থা " দিয়ে ইসলামকে ব্যাখ্যা করে। ধর্মনিরপেক্ষতা সম্পর্কে তাকে জিজ্ঞাসা করা হলে, তিনি বলেন যে "প্রচলিত ধর্মনিরপেক্ষতা" ধর্মগ্রন্থকে বাইরে রাখে। তবে এটার বিকল্প কোনো পথ খুঁজে বের করা সম্ভব।
তিনি "শান্তির সীমানাহীন বিশ্বের" পক্ষে কথা বলেন। বিবর্তন সম্পর্কে তিনি মন্তব্য করেছিলেন যে, এটি বিজ্ঞানের আলোচনার বিষয়, ধর্মের নয়। এবং ইসলাম কখনোই ভুল প্রমাণিত হবে না। বহুবিবাহ সম্পর্কে তিনি বলেন যে বহুবিবাহ সম্পর্কিত আয়াতগুলি ব্যাপকভাবে ভুল ব্যাখ্যা করা হয়েছে। ইসলাম আসলে বহুবিবাহের বিপক্ষে।
ভিয়েতনাম অলিম্পিক কমিটি

ভিয়েতনাম অলিম্পিক কমিটি (; এছাড়াও সংক্ষেপে আইওসি কোড ভিআইই দ্বারা পরিচিত) হলো ভিয়েতনামের জাতীয় অলিম্পিক কমিটি। এই সংস্থাটির ১৯৫২ সালে প্রতিষ্ঠিত হয়েছে; প্রতিষ্ঠার ২৭ বছর পর ১৯৭৯ সালে আন্তর্জাতিক সংস্থা আন্তর্জাতিক অলিম্পিক কমিটির স্বীকৃতি লাভ করেছে। এই সংস্থার সদর দপ্তর ভিয়েতনামের হ্যানয়ে অবস্থিত।
বর্তমানে ভিয়েতনাম অলিম্পিক কমিটির সভাপতির দায়িত্ব পালন করছেন ভান হুং এনগুয়েন, যিনি ২০২১ সাল হতে এই দায়িত্বে নিয়োজিত রয়েছেন; অন্যদিকে মহাসচিবের দায়িত্ব পালন করছেন মানহ ভান ত্রান।
১৯৫২ সালে ভিয়েতনামের বহু-ক্রীড়ার সর্বোচ্চ সংস্থা হিসেবে ভিয়েতনাম অলিম্পিক কমিটি প্রতিষ্ঠিত হয়েছে। লে দুক চিনহ এই সংস্থার প্রথম সভাপতির দায়িত্ব পালন করেছেন, যিনি ১৯৭৬ হতে ১৯৮১ পর্যন্ত সভাপতির দায়িত্বে নিয়োজিত ছিলেন।
প্রতিষ্ঠার প্রায় আটাশ বছর পর ভিয়েতনাম ১৯৮০ গ্রীষ্মকালীন অলিম্পিকে অংশগ্রহণ করার মাধ্যমে অলিম্পিক গেমসে অভিষেক করেছে।
ইয়েমেন অলিম্পিক কমিটি

ইয়েমেন অলিম্পিক কমিটি (এছাড়াও সংক্ষেপে আইওসি কোড ওয়াইইএম দ্বারা পরিচিত) হলো ইয়েমেনের জাতীয় অলিম্পিক কমিটি। এই সংস্থাটির ১৯৭৪ সালে প্রতিষ্ঠিত হয়েছে; প্রতিষ্ঠার ৭ বছর পর ১৯৮১ সালে আন্তর্জাতিক সংস্থা আন্তর্জাতিক অলিম্পিক কমিটির স্বীকৃতি লাভ করেছে। এই সংস্থার সদর দপ্তর ইয়েমেনের সানা'আতে অবস্থিত।
বর্তমানে ইয়েমেন অলিম্পিক কমিটির সভাপতির দায়িত্ব পালন করছেন আব্দুল রহমান আল আকওয়া, যিনি ২০০১ সাল হতে এই দায়িত্বে নিয়োজিত রয়েছেন; অন্যদিকে মহাসচিবের দায়িত্ব পালন করছেন মুহাম্মদ আব্দুল্লাহ আল আহজরি।
১৯৭৪ সালে ইয়েমেনের বহু-ক্রীড়ার সর্বোচ্চ সংস্থা হিসেবে ইয়েমেন অলিম্পিক কমিটি প্রতিষ্ঠিত হয়েছে।
প্রতিষ্ঠার প্রায় আঠারো বছর পর ইয়েমেন ১৯৯২ গ্রীষ্মকালীন অলিম্পিকে অংশগ্রহণ করার মাধ্যমে অলিম্পিক গেমসে অভিষেক করেছে।